Summary: Marja-Liisa Vesterisen toiminta on koettu epäasialliseksi.

Etelä-Karjalan sosiaali- ja terveyspiiri (EKSOTE)

Etelä-Karjalan sosiaali- ja terveyspiiri Eksoten hallituksen puheenjohtajan  Marja-Liisa Vesterisen  (sd.) luottamus menee puntaroitavaksi.
 Eksoten valtuustolle jätettiin maanantaina aloite, jossa vaaditaan tilapäisen valiokunnan asettamista. Valiokunta selvittäisi, nauttiiko Vesterinen päättäjien eli valtuuston luottamusta.
 Aloitteen on allekirjoittanut 16 valtuutettua. Allekirjoittaneita on sen verran, että aloite on otettava käsittelyyn. Seuraavaksi asia menee Eksoten hallituksen valmisteltavaksi.
 Valiokunnan perustaminen liittyy esillä olleeseen  mahdolliseen poliisitutkintaan , joka koskisi Vesterisen toimintaa. Valtuutetuilla ei ole tietoa, millaisia rikkomuksia Vesterinen on mahdollisesti tehnyt.
 Tarkastuslautakunta päättää keskiviikkona 13. marraskuuta, tekeekö se tutkintapyynnön vai ei.
 Toiminta koettu epäasialliseksi
 Vesterisen toiminta  nousi julkisuuteen viime viikolla .
 Eksoten valtuuston puheenjohtajat ja tarkastuslautakunnan puheenjohtaja keskustelivat Vesterisen kanssa hänen toimintatavoistaan kuulemistilaisuudessa.
 Kuulemistilaisuuden syynä oli se, että Eksoten työntekijät olivat ottaneet tarkastuslautakuntaan yhteyttä useissa Vesterisen toimintaan liittyvissä asioissa.
 – Pitempään on ollut sellaista ilmassa, että hänen toimintansa on ollut epäasiallista. Hän mielellään ottaa osaa operatiivisiin tehtäviin ja viime kesänähän tämä sitten kulminoitui siihen nuorten lääkäreiden rekrytointikampanjaan, Eksoten hallituksen 2. varapuheenjohtaja  Heikki Järvenpää  (kok.) sanoi viime viikolla.
 Järvenpää viittaa  kesällä julkaistuun rekrytointi-ilmoitukseen , jota Vesterinen vaati poistettavaksi.
 Vesterinen: Väitteet perättömiä
 Marja-Liisa Vesterinen sanoi itse viime viikolla, että häneen on kohdistettu perättömiä väitteitä. Niitä on Vesterisen mukaan tullut Eksotesta 4–5 henkilöltä.
 – Koen asian näin, että oli minun vuoroni tässä politiikan kentässä joutua tällaisen kohteeksi, sanoi Vesterinen.

Eksoten hallituksen puheenjohtajan luottamus vaakalaudalla – valiokunta halutaan selvittämään Marja-Liisa Vesterisen toimia


Summary: Tähän mennessä noin 4 000 telakan työntekijää on rokotettu pneumokokkibakteeriepidemiaa vastaan.

Meyer Turun telakalla tehdyt isot joukkorokotukset pneumokokkibakteeriepidemiaa vastaan ovat ohi.
 Tähän mennessä noin 4 000 telakan työntekijää on rokotettu. Rokotetta tilattiin Terveyden ja hyvinvoinnin laitokselta lisää vielä viime viikolla, koska ne loppuivat kesken. Turun terveyspalveluista kerrotaan, että yksittäisiä ihmisiä tullaan vielä rokottamaan tulevien päivien aikana.
 Parikymmentä telakan työntekijää on kesän ja syksyn aikana tarvinnut sairaalahoitoa sairastuttuaan keuhkokuumeeseen rakenteilla olevassa laivassa. Turun yliopistollisen keskussairaalan mukaan, kukaan ei ole enää ketään hoidossa epidemian vuoksi.
 Tartuntoja on todettu kaikkiaan 30.
 Epidemian syytä ja alkuperää selvitetään vielä THL:n toimesta.
 Epidemian seurantakokous järjestetään vielä tällä viikolla.
 Lue lisää:
 THL lähettää lisärokotteita pneumokokki-epidemiaa vastaan taistelevalle Meyer Turun telakalle
 Sairaalassa hoidettavana on vielä yksi Turun telakalla pneumokokkiepidemiaan sairastunut – tartuntoja todettu nyt 30
 Pneumokokkiepidemiaa taklataan Turun telakalla rokotuksilla – yli tuhat työntekijää rokotettu jo
 Vakava pneumokokin aiheuttama keuhkokuume-epidemia Meyer Turun telakalla – Tyksissä hoidettu parikymmentä tapausta syksyn aikana

Meyer Turun telakan joukkorokotukset ohi – pneumokokkiepidemian syytä selvitetään edelleen


Summary: Näsijärwi-hinaajan hylkyä kuljetetaan veden alla noin 500 metrin päähän nykyisestä paikastaan.

Tampere siirtää Näsijärven pohjassa makaavan höyryhinaajan hylyn. Siirron valmistelut olivat käynnissä maanantaina iltapäivällä.
 Näsijärwi-hylky  kuljetetaan pois nykyiseltä paikaltaan, Pölkkylänniemen edustalta, koska Tampere aikoo täyttää järveä hylyn kohdalla. Tampereen ratikan toisen vaiheen on määrä kulkea Näsijärven rannan edustalle tehtävällä tekosaarella.
 Saarelle on suunniteltu  myös muuta rakentamista . Vesistötäytön lupakäsittely on vielä kesken.
 Hylyn siirto on tarkoitus aloittaa tiistaina aamuyöstä. Jos kaikki menee suunnitelmien mukaan, hylky on uudessa paikassa muutamassa tunnissa. Uuteen paikkaan Santalahden sataman edustalla on matkaa 500 metriä.
 Maanantain koenostossa hylky tuli hieman näkyviin. Eveliina Salo / Nordic Maritime Group Oy
 Hylyn siirto kokonaisena voi onnistua
 Suunnitelmana on nostaa hylkyä pohjasta lautalla olevan nosturin avulla sen verran, että hylky alkaa kellua.
 Arkeologisten tutkimusten perusteella tiedetään, että hylyn pohjarakenne on säilynyt melko ehjänä. Tämän vuoksi sen siirtäminen kokonaisena voi onnistua. Maanantaina tehty koenosto lupaa hyvää.
 – Hylky on tosi kestävä, joten se pystytään todennäköisesti siirtämään kokonaisena, sanoo siirtoa valvova meriarkeologi Eveliina Salo.
 Ennen koenostoa rungon lujuudesta ei ollut varmuutta, joten hylky on varauduttu siirtämään myös useassa osassa.
 Salon mukaan sääolosuhteet huomioidaan tarkkaan. Tiistaina aamuyöllä pitäisi olla sopivan tyyntä.
 – Tuuliolosuhteet ovat suurin huolenaihe, ettei hylky keikkaisi matkalla, Salo sanoo.
 Hinaaja Näsijärwestä ei ole löytynyt kuvaa, mutta sen sisaralus s/s Tampere oli rungoltaan samanlainen. Jani Aarnio/Yle
 Museovirasto myönsi luvan siirrolle
 Näsijärwi-hinaaja rakennettiin Tampereella vuonna 1874. Hylky upotettiin veteen vuonna 1884, kun sen tilalle tuli uusi metallirunkoinen laiva.
 Sukeltajat löysivät laivan jäännökset 1980-luvulla, mutta silloin ei selvinnyt, mikä alus järven pohjassa makaa. Hylky tutkittiin vedenalaisessa inventoinnissa vuonna 2015. Vasta tämän jälkeen höyrylaivahistorioitsija Juhani Valanto selvitti, että kyse on Rosenlewin ensimmäisestä höyryhinaajasta Näsijärvellä.
 Urakoitsija siirtää hylyn lautalla olevalla nosturilla. Eveliina Salo / Nordic Maritime Group Oy
 Hylyn meriarkeologiset tutkimukset tehtiin Museoviraston edellyttämällä tavalla kesällä 2019. Museovirasto on myöntänyt hylyn siirrolle luvan. Siirron alustava kustannusarvio on noin 30 000 euroa.
 Hylyn on tarkoitus toimia tulevaisuudessa sukelluskohteena alan harrastajille. Uudella paikalla veden syvyys on noin 13 metriä ja hiekkapohja on samantyyppinen kuin nykyisessä paikassa.
 Lue lisää:
 Historiallinen hylky uhkaa jäädä rakennustöiden jyräämäksi – tutkijat hälyttivät 79 vuotta höyrylaivoja tutkineen harrastajan selvittämään sen salaisuuden
 Maija Huttunen sukeltaa päivät historiallisten aarteiden perässä ja pyörittää lopun aikaa kyläpanimoa – "Näin oman näköistä elämää ei voi suunnitella"

Tampere siirtää historiallisen hylyn ratikan tieltä – koenosto onnistui suunnitelmien mukaan


Summary: Maastopaloja on Australiassa joka vuosi, mutta palokausi näyttää pitenevän ilmastonmuutoksen myötä.

Australian kaakkoisosan maastopalot ovat nielleet jo miljoona hehtaaria maastoa.
 Uuden Etelä-Walesin osavaltiossa raivoaa ainakin 60 paloa, joita sammuttamassa on 1 500 palomiestä. Lisäksi Austalian asevoimat antaa apua sammutustöissä.
 Paloja on satojen kilometrien kaistaleella maan suurimmasta kaupungista Sydneystä pohjoiseen. Ilman laatu on savun takia erittäin huono esimerkiksi osavaltion pääkaupungissa Canberrassa ja ihmisiä kehotetaan pysymään sisätiloissa.
 Videokuvissa nähdään, kuinka valtava palorintama etenee rutikuivassa maastossa aivan Harringtonin kaupungin lähistöllä.
 Palo on toistaiseksi vaatinut kolme kuolonuhria ja 150 asuintaloa on tuhoutunut. Yli 600 koulua ja muuta oppilaitosta on suljettu.
 Asukkaat pyrkivät saamaan karjansa turvaan. Myös villieläimiä yritetään pelastaa liekkien tieltä.

 Uuden Etelä-Walesin maaseutualueista vastaava palopäällikkö  Shane Fitzsimmons  sanoo, että asukkaiden olisi turvallisinta poistua maaseudun vaara-alueelta.
 – Me emme voi taata paloautoa joka talolle, emme sammutuskonetta pään päälle aina kun palo uhkaa omaisuuttanne. Emme voi taata, että joku tulee koputtamaan ovellenne, kun tuli lähestyy, ja aivan varmasti emme voi taata, että jokin tekninen laite lähettäisi teille viestin ajoissa.
 Paloalueella on herättänyt hämmästystä se, että kun jokin alue on säästynyt tulelta, palokunta on saattanut sytyttää sen itse palamaan. Tämä johtuu siitä, että palamaton, kuiva pensaikko saattaa syttyä joka tapauksessa laajalle lentelevien kipinöiden takia.
 Onko nyt aika puhua ilmastonmuutoksesta?
 Australia on Etelämantereen jälkeen maapallon kuivin manner ja siksi hyvin altis maastopaloille. Tavanomaisesti paloja syntyy eteläisen pallonpuoliskon kuuman ja kuivan kesän aikana.
 Tänä vuonna palot alkoivat jo lokakuussa, mikä on poikkeuksellisen aikaisin, sanoo uutistoimisto AFP:n haastattelema Monashin yliopiston tutkija  Paul Read .
 Palaneita autoja Old Barin kaupungin lähellä. Peter Parks / AFP
 Tämä vuosi on ollut Australiankin mitassa hyvin kuiva. Kesän edetessä tilanne vain pahenee, Read ennustaa. Hänen mukaansa palokaudet ovat pidentyneet, kun Austalian ilmasto lämpenee. Australian itärannikolle on julistettu hätätila
 Australiassa onkin puhjennut kiista siitä, onko palokatastrofin keskellä sopiva aika puhua ilmastonmuutoksesta. Australia on maailman johtavia hiilen ja maakaasun viejiä, eikä maan konservatiivihallitus ei ole ollut halukas rajoittamaan fossiilisten polttoaineiden vientiä.
 – Totta kai kyse on ilmastonmuutoksesta, ei siitä ole epäilystäkään. Se tulee vaikuttamaan koko maahan. Meidän on alettava miettimään tulevaisuutta ihan tosissamme, sanoi Glen Innesin pikkukaupungin pormestari  Carol Sparks , joka itsekin on menettänyt kotitalonsa maastopalossa.
 Ympäristönsuojelijat ovat toisaalta joutuneet kritiikin kohteeksi, koska he ovat estäneet metsien hallitun polttamisen, joka olisi ollut varotoimenpide hallitsemattomien maastopalojen ehkäisemiseksi.
 Palanutta metsää Old Barissa, 350 kilometriä Sydneystä pohjoiseen. Peter Parks / AFP
 Australian vihreä puolue on vaatinut pääministeri  Scott Morrisonin  johtamaa hallitusta ottamaan ilmastonmuutoksen vakavasti.
 Morrison on vastannut, ettei hän ole miettinyt, ovatko palot yhteydessä ilmastonmuutokseen.
 – Minun ajatukseni ovat niissä ihmisissä, jotkia ovat menettäneet henkensä, ja heidän perheissään. Palomiehissä, jotka taistelevat tulta vastaan, ja kuinka Kansanyhteisö voisi tukea näitä ponnisteluja, Morrison sanoi.
 Varapääministeri  Michael McCormackin  mielestä nyt ei ole oikea aika puhua ilmastonmuutoksesta.
 – Mitä ihmiset tarvitsevat on tahdikkuus, ymmärtäväisyys ja todellinen apu. Se mitä he varsinaisesti tarvitsevat, on turvapaikat.
 – He eivät kaipaa tässä vaiheessa mitään puhdasmielisten, valaistuneiden pääkaupungin viherpiipertäjien paasausta, McCormac täräytti.

 Onko maa varautunut uhkaan?
 Toisen näkökulman asiaan on tuonut 23 pelastustoimen päälliköstä koostuvaa Pelastusjohtajien ilmastoryhmää johtanut  Ken Thompson . Hän kertoo olleensa turhautunut, koska pääministeri ei ole halunnut tavata heitä ja kuulla, mitä havaintoja kokeneilla pelastusalan johtajilla on maan kyvystä torjua palokatastrofeja.
 – Pahin huolemme on, että palokaudet ovat muuttuneet paljon, paljon pidemmiksi, Thompson kertoo uutistoimisto AP:lle.
 Australia on ollut maastopalojen sammutuksessa riippuvainen pohjoiselta pallonpuoliskolta tuoduista sammutuskoneista. Koska myös pohjoisessa palokaudet ovat pidentyneet, koneita ei ole aina ollut saatavissa Australiaan, kertoo Thompson.

Australiassa kiista: Onko maastopalokatastrofin aikaan sopivaa puhua ilmastonmuutoksesta – katso videot valtavista paloista


Summary: LähiTapiola joutuu tekemään 'koulunpenkille' laitetun johtajan tilalle uuden väliaikaisen valinnan.

Vakuutusalan tiukentunut valvonta on johtamassa siihen, että maan isoimpiin kuuluva vakuutus- ja pankkiyhtiö LähiTapiola jatkaa toimintaansa väliaikaisella pääjohtajalla.
 LähiTapiolan hallintoneuvostot päättävät tiistain kokouksissaan väliaikaisesta nimityksestä. Esityksen mukaan yhtiö joutuu muuttamaan viime  keväällä  tehtyä päätöstä uudesta pääjohtajasta ja hallituksen puheenjohtajasta niin, että tehtävään valittu  Juha Koponen  aloittaa vuoden vaihteessa vain hallituksen puheenjohtajana.
 Koponen on valittu hoitamaan eläkkeelle jäävän, nykyisen pääjohtaja ja hallituksen puheenjohtaja  Erkki Moisanderin  tehtäviä. LähiTapiola joutuu nyt nimittämään Moisanderille myös toisen seuraajan.
 LähiTapiolan mukaan alan viranomaisen Finassivalvonnan kanssa käydään vielä tarkempia neuvotteluja siitä, kuinka kauan ryhmää johdetaan esitetyllä ratkaisulla.
 Finanssivalvonta on arvioinut, että Koposella ei ole edellytyksiä aloittaa puutteellisen vakuutusyhtiökokemuksen takia ryhmän johdossa vuoden vaihteessa. Finassivalvonnassa on arvioitu erikseen sekä hallituksen puheenjohtajan että pääjohtajan vaatimukset, ja Koposen kokemus ei riitä tässä vaiheessa ainakaan pääjohtajaksi.
 Keväällä valittu Koponen on osaltaan jo aloittanut syyskuun alusta työnsä ilman nimityksiä perehtymällä sisältä päin talon toimintaan ja vakuutusalaan. Lisäksi hän on käynyt hänelle räätälöityjä alan yliopisto-opintoja.
 – Hän oppii päivä päivältä enemmän ja tavoittelemme sitä, että hän voisi aloittaa varhaiskeväällä, hallituksen ja hallintoneuvoston puheenjohtaja  Timo U. Korhonen  LähiTapiolan vahinkovakuutusyhtiöstä ennakoi tilannetta.
 LähiTapiolan näkemyksen mukaan Finassivalvonta ei tule lopulta estämään ryhmän keväällä tehtyä päätöstä nimityksistä.
 Finanssivalvonnalla on kuitenkin mahdollisuus estää tehtävien aloittaminen niin kauan kun nimitetty ei ole pätevä tehtävään. Tiukentunut valvonta on näkynyt muun muassa siinä, että työeläkeyhtiö Ilmarisen toimitusjohtajan töiden aloittaminen viivästyi, kun Finassivalvonta vaati tehtävään valitulta ensin perehdytystä työeläkealaan.
 Lue myös:
 Pääjohtajaksi valittu Juha Koponen ei aloitakaan LähiTapiolan johdossa vuodenvaihteessa – Fiva: Vakuutusalan kokemus ei vieläkään riitä

Valittu vakuutusyhtiöpomo aloittamassa vain osaa tehtävistään – LähiTapiola pitää ratkaisua kokemuksen puutteesta tilapäisenä


Summary: Hussein kertoi noin viikko sitten Twitterissä, että oli poistanut taksinsa kyydistä häntä solvanneen matkustajan. Näin ei kuitenkaan tapahtunut.

Helsingin kaupunginvaltuutettu  Abdirahim "Husu" Hussein  (sd.) on jäänyt kiinni valehtelusta. Hussein on myöntänyt asian Twitterissä.
 Hussein pyytää tviitissään anteeksi ja sanoo ymmärtävänsä, että päättäjänä hänen kuuluisi toimia rehellisesti ja hän on nyt pettänyt äänestäjien luottamuksen.
 Lisäksi Hussein toteaa, että hyväksyy SDP:n valtuustoryhmän päättämät, mahdolliset kurinpitotoimenpiteet. Yle ei ole tavoittanut Husseinia kommentoimaan asiaa.
 SDP:n valtuustoryhmän varapuheenjohtajan  Ville Jalovaaran  mukaan Husseinin toiminnasta keskustellaan lähipäivinä. Jalovaara ei halunnut sanoa asiasta enempää.
 SDP:n valtuustoryhmän puheenjohtaja  Eveliina Heinäluoma  ei ole vastannut Ylen yhteydenottoihin. Heinäluoma kuitenkin tviittasi aiemmin maanantaina, että on "äärimmäisen pettynyt" Husun toimintaan.
 Tapahtumasarja sai alkunsa noin viikko sitten, kun Hussein kertoi Twitterissä, kuinka oli jättänyt Husseinin taksikyydissä olleen, tätä haukkuneen matkustajan moottoritielle. Myöhemmin Hussein tarkensi, ettei kyseessä ollut moottoritie, vaan bussipysäkki.
 Husseinin mukaan taksin kyydissä ollut asiakas oli esimerkiksi kehottanut häntä palaamaan Somaliaan.  Blogissaan  Hussein kertoo tapahtumista tarkemmin ja kuvailee miehen inttäneen Husseinin taustasta ja syistä olla Suomessa.
 Lopulta Taksi Helsinki ryhtyi selvittämään tapahtumien kulkua. Yritys tuli maanantaina siihen tulokseen, että Husseinin tarina ei pidä paikkaansa. Taksi Helsingin mukaan asiakasta ei oltu jätetty pois kyydistä.
 – Kuljettajien täytyy rekisteröityä järjestelmään, josta näemme autojen reitit ja pysähtymiset. Tätä kautta asia selvisi, kertoo Taksi Helsingin toimitusjohtaja  Jari Kantonen .
 Lisäksi Taksi Helsinki on keskustellut Husseinin kanssa.
 Kantosen mukaan asiakkaiden täytyy luottaa Taksi Helsingin kuljettajiin ja brändiin – siksi Husseinin toimintaa käsitellään vielä erikseen yrityksen laatutoimikunnassa. Tämä tapahtuu viimeistään ensi maanantaina.
 Kantonen ei ota vielä kantaa siihen, voiko Hussein jatkaa taksin ajamista Taksi Helsingin välittämänä. Hän kuitenkin sanoo, että Husseinin toiminta "ei ole missään nimessä soveliasta".
 Taksi Helsingin selvityksestä kertoi ensimmäisenä  Helsingin Sanomat .
 Lehti myös tavoitti Husseinin maanantaina. Hussein toteaa Helsingin Sanomille kirjoittaneensa paikkaansapitämättömän tviitin, koska "oli vihainen".

Kaupunginvaltuutettu Abdirahim "Husu" Hussein tunnusti valehdelleensa ja pyytää nyt anteeksi – SDP:n valtuustoryhmä keskustelee asiasta lähipäivinä


Kansalaisaloite pysyvästä kesäaikaan siirtymisestä luovutettiin eduskunnalle maanantaina.
 Kesäaikaan jäämistä perustellaan aloitteessa sillä, että talviajassa on iltaisin vähemmän valoisaa aikaa. Muutoksella pyrittäisiin tukemaan suomalaisten liikkumista syksyisin ja talvisin. Lisätunti valoa illassa tarjoaisi paremmat edellytykset liikuntaan työ- ja koulupäivien jälkeen sekä turvallisuutta työ- ja koulumatkoille, aloitteessa perustellaan.
 Aloite keräsi lähes 54 000 kannatusilmoitusta.
 Suomi on tehnyt EU:lle aloitteen kellojen siirtelyn lopettamiseksi. Liikenne- ja viestintäministeriön kyselytutkimuksessa ja verkkokyselyssä niukka enemmistö vastaajista suosi talvi- eli normaaliaikaan jäämistä.

Kesäaika-aloite luovutettiin eduskunnalle


Summary: Eläinoikeusjärjestö Animalia palkitsi Joensuun kaupungin ateriapalvelut tuottavan yhtiön kasvisruokailun edistämisestä.

Henkilöstö- ja laitosruokalat, ateriapalvelu

Vuoden 2019 eläinoikeuspalkinto Pro Animalia on myönnetty kasvisproteiinituote seitanin tuomisesta koulujen, hoitolaitosten ja päiväkotien ruokalistoille. Palkinnon saa Polkka – Pohjois-Karjalan tukipalvelut oy, joka vastaa Joensuun kaupungin ateriapalveluista esimerkiksi monissa kouluissa. Joensuun kaupunki omistaa Polkasta 40 prosenttia.
 Eläinoikeusjärjestö Animalia myöntää vuosittain Pro Animalia -eläinoikeuspalkinnon.
 Polkka on tarjonnut joukkoruokailussa Osuuskunta Myötävoiman Kontiolahdella valmistamaa seitania lokakuun alusta alkaen. Sen valmistuksessa käytetään muun muassa kotimaista hernejauhoa. Polkan arvion mukaan seitania menee jo tänä syksynä noin tuhat kiloa.
 – Innovatiivinen elintarvikehankinta on herättänyt valtakunnallistakin huomiota, mutta emme osanneet odottaa, että se huomioidaan myös näin, sanoo Polkan toimitusjohtaja  Hannele Portman .
 "Ruoka siinä, missä mikä tahansa muukin"
 Yle kertoi heinäkuussa perheenisästä,  joka kehitteli kotikeittiössään täydellistä seitan-reseptiä  ja voitti sillä Polkka Oy:n lähiruokakilpailun. Nyt joensuulaisen  Kim Langerin  kehittämä ja Osuuskunta Myötävoiman valmistama seitan huomioitiin myös kansallisella palkinnolla.
 Ylen haastattelussa kesällä Kim Langer toivoi, ettei seitanin kaltaisista tuotteista puhuttaisi lihan korvikkeina.
 – Toivoisin, että sitä ei aina alleviivattaisi, että tässä on kasvisvaihtoehto. Seitan on ruoka siinä, missä mikä tahansa muukin ruoka, Kim Langer sanoi.
 Animalia on myöntänyt eläinoikeuspalkinnon vuosittain jo yli kolmenkymmenen vuoden ajan.
 Lue myös:
 Perheenisä kehitti kotikeittiössä täydellistä seitania ja kohta sitä tarjotaan kymmenissä ruokaloissa – "Tehtäväni ei ole käännyttää ketään"
 Toisen asteen opiskelijat saivat omat ruokailusuositukset: kasvisruokaa tarjottava joka päivä

Joensuulaiset koululaiset syövät perheenisän kehittämää "täydellistä seitania" – nyt hanke sai valtakunnallisen eläinoikeuspalkinnon


Summary: Merkuriuksen ylikulkuja on vuosisadassa noin 13.

Suomeen osui mahdollisuus nähdä harvinainen taivaanilmiö maanantaina, kun planeetta Merkurius lipui radallaan auringon eteen iltapäivällä.
 Ilmiön seuraaminen jäi paljolti menetetyksi mahdollisuudeksi: pilvisyys esti ylikulun seuraamisen koko Suomessa tai ainakin valtaosassa maata, arvioi Tähtitieteellisen yhdistyksen Ursan tiedottaja  Anne Liljeström .
 – Ohuimmillaan pilviverho näytti olevan iltapäivällä Porin ja Vaasan välisellä rannikkoseudulla, Liljeström kertoi.
 Sään salliessa Suomessa olisi näkynyt Merkuriuksen ylikulun alkuosa kello 14.35 alkaen. Auringon laskeminen esti ilmiön myöhempien vaiheiden näkymisen.
 Merkuriuksen ylikulkuja on Liljeströmin mukaan vuosisadassa noin 13. Ne osuvat joko toukokuulle tai marraskuulle.
 Lue lisää:
 Auringon lähiplaneetan salaisuuksia tutkitaan suomalaisella tietotaidolla – matka Merkuriukseen on alkamassa

Pilvisyys pimitti planeetta Merkuriuksen purjehduksen Auringon editse


Summary: Teologian tohtori Panu Pihkalan mukaan on tärkeää, että asia osataan pitää oikeassa mittakaavassa.

Ihmiset tarvitsevat jatkossa nykyistä enemmän opastusta ilmastonmuutoksen aiheuttamiin tunteisiin. Näin toteaa ympäristötutkija ja teologian tohtori  Panu Pihkala  Radio Suomen päivän  haastattelussa . Hänen mukaansa osa ihmisistä haluaa pitää ilmastoaihetta kauempana omasta arjestaan ja jopa kieltää koko asian.
 – Tämä on ymmärrettävää psyykkisesti, mutta ongelmallista pidemmän päälle. Tällöin ei kohdata tosiasioita, ekoteologiksikin kutsuttu Pihkala toteaa.
 Pihkalan  Mieli maassa? Ympäristötunteet  -kirja on ensimmäisiä ympäristötunteita käsitteleviä kirjoja. Siinä selvitetään, että miten erilaiset tunteet ja tuntemukset voivat liittyä luontoon ja ympäristöasioihin. Pihkala kuvaileekin kirjaa 79 tunnesanan ympäristömääritelmien matkaksi.
 Ilmastonmuutos herättää ihmisissä monenlaisia tunteita. Joidenkin mielestä ilmastonmuutoksen hillitsemiseksi tehdään liian paljon ja joidenkin mielestä liian vähän. Pihkalan mukaan on tärkeää, että asia osataan pitää oikeassa mittakaavassa. Tätä suosittelevat myös kansainväliset psykologijärjestöt.
 – Kaikki tietävät, että tilanne ei ole helppo. Keskeneräisyyden kanssa toimeen tuleminen on ihmiselle iso haaste. Jokainen voi tehdä jotain, mutta kukaan ei voi tehdä kaikkea. Pitkässä juoksussa tietoa ei voida ohittaa.
 Tämä on Pihkalan mukaan yhteisöllinen haaste. Teot ovat olleet liian pitkään yksilöiden harteilla. Hänen mukaansa Suomessa on parhaillaan käynnissä hankkeita, joissa pohditaan, kuinka aiheen voisi kohdata ahdistumatta, raivostumatta tai lamaantumatta.
 Pihkalan edellinen kirja  Päin helvettiä? Ympäristöahdistus ja toivo  julkaistiin kaksi vuotta sitten. Sen jälkeen on julkaistu  IPCC:n ilmastoraportti,  koululaiset ovat alkaneet ilmastolakkoilla ja ilmastonmuutoksen aiheuttamat sosiaaliset ristiriidat ovat lisääntyneet.
 – Kahdessa vuodessa asiat ovat muuttuneet hämmästyttävän paljon. Nyt vallalla on paljon radikaalia lyhytjänteisyyttä.
 Pihkala näkee ilmastonmuutokseen liittyvässä keskustelussa eron epätoivon ja toivottomuuden välillä. Toivottomuudessa ei ole elämällä mitään merkityksellisyyttä tai ulospääsyä. Epätoivon vimmalla ihminen saattaa toimia valppaammin kuin ilman epätoivon tunnetta.
 – Toivon, ettei ilmastoahdistuksesta tarvitsisi puhua, mutta siihen ei ole eettistä mahdollisuutta. Ahdistus ei ole itseisarvo, mutta yritän luoda ymmärrystä heille, jotka sitä kokevat, Pihkala kiteyttää.
 Lue myös:
 Itämeri lämpenee, talvitulvat yleistyvät, lumiset talvet harvinaisuus Etelä-Suomessa 2070-luvulla – Näin IPCC-raporttia kommentoitiin

"Jokainen voi tehdä jotain, mutta kukaan ei voi tehdä kaikkea" – Ekoteologin mukaan tarvitsemme lisää taitoja ilmastotunteiden kohtaamiseen


Summary: Oulun käräjäoikeus on tuominnut pohjoispohjalaisen perheen vanhemmat yllytyksestä eläinsuojelurikokseen. Myös pojat saivat tuomion.

Oulun käräjäoikeus on tuominnut pohjoispohjalaisen perheen vanhemmat yllytyksestä eläinsuojelurikokseen. Oikeus tuomitsi myös kaksi poikaa eläinsuojelurikoksesta nuorena henkilönä ja yhden pojan eläinsuojelurikoksesta.
 Kaikki tuomittiin sakkorangaistukseen.
 Oikeus katsoo, että vanhemmat taivuttelivat poikansa hävittämään kissan. Kissan kiduttaminen ja tappaminen tapahtuivat tämän vuoden tammikuussa Pohjois-Pohjanmaalla. Kissa ei ollut sairas.
 Teinipojat olivat tekohetkellä 16-, 17- ja 19-vuotiaita. He kiduttivat kissaa muun muassa heittämällä sen lumihankeen, nakkelemalla lunta eläimen päälle ja ampumalla pakenevaa kissaa kaksi kertaa puoliautomaattisella haulikolla pään alueelle. Perheen toinen poika videoi tapahtuman ja videota on jaettu muille henkilöille.
 Tämän jälkeen kissa oli hävitetty Pyhäjokeen. Täyttä varmuutta siitä, oliko kissa jo kuollut tässä vaiheessa, ei ole. Oikeus kuitenkin katsoo, että kissan kärsimys jäi lyhytaikaiseksi.
 Kissaa ei ole ennen ampumista pidetty tilanteessa kiinni eikä sen liikkumista ole rajoitettu. Oikeuden mukaan eläintä ei ole lopetettu eläinsuojelulain vaatimalla tavalla mahdollisimman nopeasti ja kivuttomasti. Kenelläkään pojista ei myöskään ollut riittäviä tietoja tai taitoja kissan lopetusmenetelmään tai -tekniikkaan.
 Tuomio ei ole lainvoimainen.

Vanhemmat taivuttelivat teini-ikäiset pojat tappamaan perheen kissan – kiduttaminen kuvattiin ja videota jaettiin


Summary: Turun seudun puhdistamon Raisionjoen pumppaamosta vuoti viime viikolla Raisionjokeen peräti 35 000 kuutiota jätevettä.

Elinkeino-, liikenne- ja ympäristökeskus (ELY)

Useita tuhansia kuutioita puhdistamatonta jätevettä on päässyt vuotamaan Raisionjokeen.
 Vuoto tapahtui Turun seudun puhdistamon Raisionjoen pumppaamolla viime viikon aikana. Yhtiön mukaan ylivuodosta on päätynyt Raisionjokeen jätevettä noin 35 000 kuutiota. Määrä vastaa yhtiön mukaan noin 40 prosenttia puhdistamon keskimääräisestä päivävirtaamasta.
 Ylivuoto johtui puhdistamon mukaan saneerausurakoitsijan inhimillisestä erehdyksestä. Tilannetta selvitetään yhdessä urakoitsijan kanssa.
 Tilanne sai alkunsa, koska yhtiön mukaan viemärisaneerauksen yhteydessä jäteveden ohipumppaus oli kytketty virheellisesti väärään kaivoon. Saneerauksen takia ohipumppaus oli suunniteltu toteuttavaksi viereiseen kaivoon, jotta saneerausta pystytään tekemään. Kohteeksi valikoitui kuitenkin väärä kaivo.
 – Ylivuotoa ei ollut mahdollista siten havaita pumppaamon automaatiojärjestelmän kautta, joka hälyttää ylivuodoista normaalitilanteessa, kerrotaan Turun seudun puhdistamosta.
 Tapauksesta ilmoitettiin Varsinais-Suomen Ely-keskukselle ja Turun kaupungin ympäristönsuojeluviranomaiselle viime perjantaina.
 Raisionjoesta ja sen edustan merialueelta on otettu näytteitä lauantaina ja maanantaina yksityisen yhtiön toimesta. Näytteiden tuloksista tullaan raportoimaan viranomaisille niiden valmistuttua.
 Jatkonäytteenottojen ajankohdat ja laajuus toteutetaan Ely-keskuksen vaatimusten mukaisesti, kertoo yhtiö tiedotteessaan.

Kymmeniätuhansia kuutioita jätevettä päätyi jokeen Turussa – vuodon syynä urakoitsijan "inhimillinen erehdys"


Summary: Vanhus löydettiin kaatuneena kolmesti  yhden päivän aikana, aluehallintoviraston raportissa kerrotaan. Pihlajalinna kertoo nyt korjanneensa puutteet lääkehuollossa ja henkilöstömitoituksessa.

Terveysjätti Pihlajalinna lupasi vain pari viikkoa sitten korjata vanhustenhoidon puutteet Sastamalassa. Kävikin toisin, tilanne muuttui pahemmaksi.
 Tästä syystä Länsi- ja Sisä-Suomen aluehallintovirasto avi päätti viime perjantaina keskeyttää Pihlajalinna Oyj:n hoivakoti Ikipihlaja Annen toiminnan osittain.
 Ikipihlaja Anneen jää 15 asukaspaikkaa, 5 asukkaalle etsitään uusi paikka.
 Aluehallintoviraston ylitarkastaja  Saija Kujansuu  sanoo, että asiaa selvitettiin pitkään Pihlajalinnan, Sastamalan ja Valviran kanssa. Pari viikkoa sitten näytti vielä siltä, että ongelmat korjataan.
 – Alkuvaiheessa tilanne näytti siltä, että palveluntarjoaja ryhtyy välittömiin korjaaviin toimenpiteisiin. Sitten tuli käännös toiseen suuntaan ja merkkejä siitä, että asiakasturvallisuus vaarantuu vakavasti, Kujansuu sanoo.
 Ylitarkastaja Saija Kujansuun mukaan osittainen keskeyttäminen on vakava toimenpide. Marjut Suomi / Yle
 Torstaina virasto teki jo toisen yllätystarkastuksen, joka vahvisti toiminnan keskeyttämisen. Mitä enemmän tarkastajat viettivät hoivakodissa aikaa, sitä enemmän ongelmia nousi esille.
 Pihlajalinnan mukaan omavalvonta petti
 Vielä siinä vaiheessa kun hoivayksikkö oli tarkkailussa, toiminnassa oli avin raportin mukaan useita puutteita. Apua yritettiin haalia raportin mukaan opiskelijoista, vartijoista ja jopa pitkäaikaistyöttömistä.
 Pihlajalinnan toimitusjohtaja  Joni Aaltonen  kommentoi tilannetta maanantaina. Hänen mukaansa omavalvonta ei toiminut.
 – Kaikkia niitä toimenpiteitä, mitä on luvattu tehdä, ei ollut jalkautettu loppuun saakka.
 Nyt puutteet on korjattu ja henkilöstömitoitus on laitettu kuntoon. Esimerkiksi tietyt lääkkeet ovat jatkossa hoivakodissa kahden lukon takana.
 Aaltonen on itse vieraillut viikonloppuna yksikössä ja käynyt läpi henkilöstön kanssa, mitkä asiat olivat puutteellisia. Pihlajalinnan mukaan myös muut hoivayksiköt on ohjeistettu.
 Asukkaita kaatuili
 Aluehallintovirasto pyysi, että lääkäri tarkastaa kaikki yksikön asukkaat. Selvisi, että yksi asukas oli kaatunut kolme kertaa yhden päivän aikana. Hänet oli löydetty huoneen wc:n lattialta, toisen kerran makaamasta sängyn päältä poikittain ja kolmannen kerran sängyn vierestä lattialta.
 Toinen asukas oli löytynyt makaamasta oman huoneen oven vierestä lattialta ja kolmas asukas oli löytynyt wc:n lattialta.
 Aluehallintoviraston päätöksen  mukaan ensimmäinen yhteydenotto Ikipihlaja Annen epäkohdista tuli helmikuussa. Lokakuussa virasto sai toisen epäkohtailmoituksen, jossa ilmoitettiin vakavista puutteista. Ilmoituksen mukaan yksi asukas oli myös kaatunut, jäänyt lattialle ja kuollut.
 Opiskelijaa ahdisti vastuu
 Määrällisesti töissä oli Kujansuun mukaan tarpeeksi hoitajia yksittäisiä työvuoroja lukuun ottamatta.
 Huomattavan moni työntekijöistä oli kuitenkin töissä ensimmäistä tai toista päivää yksikössä. Perehdyttäminen ei ollut onnistunut.
 – Toiminta pyöri uusien ja yksittäisiä työvuoroja tekevien varassa, Kujansuu kertoo.
 Avi totesi yllätyskäynnillä, että opiskelija oli alakerran työntekijöistä ainoa, joka tunsi jonkin verran asiakkaita. Opiskelijalla ei ollut vielä kello 16 ajatusta siitä, miten asiakkaat saavat illalla tarvitsemansa hoidon.
 – Opiskelija alkoi suunnitella tätä ja kertoi tuntuvan pahalta, kun vastuu on hänellä opiskelijana, raportissa sanotaan.
 Vartijoita hälytettiin apuun
 Avi alkoi ihmetellä myös, miksi Securitaksen työntekijöitä hälytetään paikalle. Henkilökunta kertoi, että vartijoita käytetään nosto- ja kääntöapuna ja ohjeistus sen käytöstä on annettu hiljattain.
 Yöhoitaja oli yhtenä yönä pyytänyt vartijaa avukseen kääntämään asiakasta.
 Hoivayksikkö selvittää, ketkä asukkaista voidaan siirtää muualle saamaan hoivaa. Marjut Suomi / Yle
 Koska työntekijöistä oli jatkuva pula, hoivakodin vastuuhenkilö oli raportin mukaan kertonut aville rekrytoivansa Työteekistä henkilökuntaa. Työteekkinä tunnettu palvelu järjestää muun muassa kuntouttavaa työtoimintaa pitkäaikaistyöttömille. Aluehallintovirasto kertoi, etteivät kuntouttavassa työtoiminnassa olevat voi työskennellä yksikössä. He ovat itsekin sosiaalipalvelun asiakkaita ja tarvitsevat itsekin paljon apua.
 – Henkilöstä, joka on ollut vuosia työttömänä ja on ilman sosiaali- ja terveysalan koulutusta, ei ole käytännössä mitään apua, vaan hän vain kuormittaa sosiaali- ja terveydenhuollon ammattilaisia yksikössä, avi vastasi.
 Pihlajalinnan toimitusjohtaja Aaltonen sanoo, jos yöaikaan pitää siirtää asukkaita, henkilöstö voi pyytää jatkossakin apua vartiointiliikkeestä. Hän ei tiedä, miksi raportissa kerrotaan, että apua oli yritetty saada myös pitkäaikaistyöttömistä.
 Pihlajalinna pitää avin päätöstä keskeyttää toiminta osittain jyrkkänä toimenpiteenä.
 – Tilanteen ympärillä syntynyt julkisuus on osin värittynyttä, mutta emme lähde selittelemään tilannetta enempää. Meidän tehtävä on laittaa asiat kuntoon, Aaltonen sanoo.
 Lääkehuoneen ovi usein auki
 Myös hoivayksikön lääkehuolto oli paikoin retuperällä. Kun aluehallintovirasto tuli tarkastuskäynnille, lääkehuoneen ovi oli täysin auki. Tarkastuskäynnin aikana ovi suljettiin, mutta se oli uudelleen illalla avoinna. Samaan aikaan omaisia oli paikalla käytävällä.
 Tarkastuskäynnin aikana apteekista tuotiin lääkkeet kestokassilla yläkerran lääkehuoneeseen, jonka ovi oli uudelleen auki. Lääkkeet olivat edelleen kestokassissa muutaman tunnin jälkeen.
 Lääkehoito oli muutenkin sekavaa. Dosetteja oli väärässä paikassa, asiakkailta oli unohdettu vaihtaa kipulaastarit ja potilas joutui kärsimään todennäköisesti useita päiviä kovista kivuista. Tieto insuliinihoidoista oli puutteellista ja asukas oli saanut toisen asukkaan lääkkeet.
 Kaupunki yllättyi ja lisää valvontaa
 Aluehallintovirasto päätti perjantaina keskeyttää osittain hoivakodin toiminnan. Kujansuun mukaan aluehallintovirasto pohti koko yksikön keskeyttämistä, mutta ei voitu varmistaa, että kaikille asiakkaille löytyy uudet hoitopaikat.
 Nyt ainakin viisi vanhusta siirretään pois hoivakodista. Lääkärien pitää pohtia keskiviikkoon mennessä, kuka asiakkaista kestää siirron.
 Sastamalan sosiaali- ja terveysjohtaja  Päivi Tryyki  sanoo, että tilanne tuli yllätyksenä kaupungille. Sastamalan kaupunki aikoo lisätä valvontakäyntejä. Kaupunki kaipaa valtakunnallista ohjeistusta yksityisten hoivakotien valvonnan määrästä ja laadusta.
 – Missään vaiheessa ei ole tullut sellaisia asioita ilmi, että se lokakuun lopussa todettu tilanne olisi ollut ilmeinen.
 Kaupunki kertoo valvoneensa hoivakotia samalla lailla kuin muutakin yksityistä palvelutuotantoa. Toukokuun yllätystarkastuksen perusteella asiat olivat vielä kunnossa.
 Lue lisää:
 Pihlajalinnan hoivakodin toiminta keskeytetään osittain Sastamalassa – Aluehallintovirasto: Potilasturvallisuus vaarantunut merkittävästi
 Puutteet vanhusten hoivakodeissa eivät ole kadonneet ja omaiset tekevät ilmoituksia – suuri määrä valvontaiskuja Hämeessä

Vanhusten avuksi yritettiin haalia työttömiä, opiskelijoita ja vartijoita – Pihlajalinna lupasi korjata puutteet mutta kävikin päinvastoin


Summary: Oulaistelainen OK Graniitti ehti investoida uudet koneet tuotantonsa tueksi. Koneilta puuttuvat kuitenkin käyttäjät.

Suomalaiselle kivelle olisi menekkiä niin kotimaassa kuin ulkomaillakin, mutta tekijäpula hidastaa tuotantoa.
 Esimerkiksi Pohjois-Pohjanmaalla Oulaisissa sijaitsevalla OK Graniitti Oy:llä on ollut pitkään 20 työpaikkaa avoinna, mutta tekijöitä ei löydy sen enempää Suomesta kuin muualta Euroopastakaan.
 Nyt yritys hakee erikoislupia, joilla se voisi palkata työntekijöitä Kiinasta. Tuotannosta kaksi kolmasosaa menee ulkomaille ja päämarkkinat ovat juuri Kiinassa.
 Tuotanto kuitenkin takkuaa työvoimapulan vuoksi. Ongelma konkretisoituu vasta asennetuissa työkoneissa.
 – Emme löydä työntekijöitä. Meillä on uudet koneet, mutta ei tarpeeksi tekijöitä täällä, OK Graniitin johtaja  Fu Jianbin  kertoo.
 Työvoiman palkkaamista hidastaa etenkin byrokratia, sillä työntekijöiden palkkaaminen Euroopan unionin tai Euroopan talousalueen ulkopuolelta edellyttää viranomaisten tekemää tarveharkintaa, johon vaaditaan vihreää valoa myös Maahanmuuttovirastolta.
 Oulaisten kehitys- ja elinkeinojohtaja  Jarmo Soinsaari  kertoo, että lupa- ja hakupapereita on lähetetty Maahanmuuttovirastoon viimeksi marraskuussa 2018.
 – Vieläkään ei ole kuulunut mitään vastauksia, Soinsaari harmittelee.
 Ilman työntekijöitä ei tule myöskään investointeja
 Jarmo Soinsaaren mukaan työvoiman puute rajoittaa myös investointeja. Useaan oulaistelaiseen kivialan yritykseen olisi tulossa suuria investointeja, mutta työntekijäpulan takia niitä ei uskalleta tehdä.
 – Yritysten kanssa on keskusteltu, että jos he saisivat työvoimaa, investoinnit seuraavan kahden kolmen vuoden aikana olisivat yli 20 miljoonaa euroa. Nyt täällä on jo investoitu kolme miljoonaa, Soinsaari sanoo.
 Kivialan työntekijäpulaa yritetään paikata palkkaamalla työvoimaa Kiinasta, jossa kivialalla on pitkät perinteet. Lupaprosessit vaativat kuitenkin paljon aikaa, koska ETA-alueen ulkopuolelta tulevat työntekijät pääsevät maahn vain pitkän tarveharkinnan jälkeen. Risto Degerman / Yle
 Soinsaaren mukaan investoinnit toisivat toteutuessaan lisää työpaikkoja. Koko Oulaisten kiviteollisuus voisi hänen mukaansa työllistää lähivuosien aikana jopa pari sataa ihmistä lisää.
 Työvoimapula ei koske yksistään kivialaa
 Kivirakentamisalan lisäksi monilla muillakin aloilla on pula kädentaitajista. Pohjois-Pohjanmaan yrittäjien toiminnanjohtaja  Marjo Kolehmainen  kertoo kuulevansa usein, kuinka yrityksillä on vaikeuksia saada työvoimaa.
 – Saan tällaisia viestejä viikoittain, välillä jopa päivittäin.
 Pohjois-Pohjanmaan ely-keskuksen elinkeino- ja työvoima -vastuualueen johtaja  Petri Keränen  sanoo, että tilanne on hyvin kaksijakoinen. Samaan aikaan, kun on työttömiä, kärsii osa yrityksistä vaikeasta työvoimapulasta.
 Osittain ongelma johtuu siitä, että työpaikat ja työttömät ovat eri paikkakunnilla. Syynä on myös se, että työvoiman määrä alkaa väestön ikääntyessä vähentyä.
 – Tällä hetkellä näyttää siltä, että elinkeinoelämä kehittyy alueellamme edelleen ja esimerkiksi matkailualalle tarvitaan lisää työvoimaa, Keränen toteaa.
 Keräsen mukaan ainoastaan toimistotöihin ja muutamiin kaupan alan töihin on tarjolla liikaa työvoimaa. Työvoimapula alkaa näkyä myös sote-aloilla.
 – Samaan aikaan kun meidän väestömme ikääntyy, nuoria on entistä vähemmän. Meillä taitaa tulla vastaan tilanne, jossa että meillä on jatkuva työvoimapula, Petri Keränen sanoo.

Osa yrityksistä kärvistelee niin pahassa työvoimapulassa, että hakee helpotusta ulkomailta – Oulaisissa etsitään kädentaitajia Kiinasta saakka


Summary: James Le Mesurierin kuolinsyystä liikkui erilaisia epäilyjä itsemurhasta salamurhaan. Turkki ilmoitti aloittaneensa laajat tutkimukset

Syyrialaisen valkokypärinä tunnetun Syrian Civil Defense -väestönsuojelujärjestön brittiläinen tukija on löydetty kuolleena Istanbulissa.
 Istanbulissa pitkään asunut ja kahden lapsen isä  James Le Mesurier  oli Mayday Rescue -ryhmän perustaja. Hän kuoli toistaiseksi epäselvissä olosuhteissa varhain maanantaiaamuna.
 Mayday Rescue on useiden valtioiden tuella kouluttanut ja siten auttanut alkuun valkokypärät-vapaaehtoisia. Valkokypärien (White Helmets) sanotaan Syyrian sodan aikana pelastaneen tuhansia siviilejä pommitusten raunioista.
 Istanbulin kuvernöörintoimisto ilmoitti maanantaina aloittaneensa laajat tutkimuksen Le Mesurierin kuoleman selvittämiseksi.
 Brittimiehen ruumis löytyi kadulta läheltä hänen kotitoimistoaan Istanbulin Beyoğlussa, Euroopan puolella kaupunkia.
 Kuolinsyy toistaiseksi epäselvä
 Kuolinsyystä liikkui erilaisia epäilyjä itsemurhasta Venäjän salamurhaan – Venäjän ulkoministeriö oli vain päiviä aiemmin julkisesti syyttänyt Le Mesurieriä vakoojaksi.
 Venäjää on epäilty Istanbulissa erityisesti useiden Turkissa asuneiden tsetseenikapinallisten salamurhista.
 Valkokypärät, kuten muutkin Syyrian kapinallisten puolella toimivat syyrialaisjärjestöt, ovat vuosikausia toimineet Turkissa hallinnon suojeluksen alaisena.
 Reutersille puhunut turvallisuuslähde kertoi, että Le Mesurier olisi pudonnut kotitoimistonsa parvekkeelta.
 Le Mesurierin ruumis löytyi varhain maanataina Istanbulin Euroopan puoleisesta osasta. Kemal Aslan / Yle
 Turkin presidentin  Recep Tayyip Erdoğanin  hallintoa lähellä oleva Sabah-lehti kirjoitti Le Mesurierin joko pudonneen tai hypänneen itse ja olleen unilääkkeiden vaikutuksen alaisena.
 Kuolinpaikalla käynyt valokuvaaja  Kemal Aslan  kertoi maassa olleen verta ja kadun pysyneen eristettynä maanantai-iltapäivällä. Viereisen kahvilan työntekijän mukaan maassa ollut miehen ruumis vietiin pois varhain aamulla.
 Valkokypärät saivat vaihtoehto-Nobelin 2016
 Valkokypärät ovat vuosien aikana välittäneet maailmalle kuvia Venäjän pommituksista siviilikohteisiin, kouluihin ja sairaaloihin.
 Syyrian presidentti  Bashar al-Assad  on kutsunut valkokypäriä lännen propagandavälineiksi Syyriassa.
 Valkokypärät saivat vuonna 2016 vaihtoehto-Nobelina tunnetun ruotsalaisen Right Livelihood -palkinnon sodan siviiliuhrien auttamisesta.
 Perusteluissa sanottiin heidän osoittaneen työssään oman henkensä kaupalla suurta rohkeutta ja myötätuntoa.

White Helmets -valkokypärien brittiläinen perustaja on löytynyt kuolleena Istanbulissa


Summary: Arviolta 15 prosenttia kankaista menee hukkaan jo kun vaatteita leikataan.

Vaateteollisuuden ongelmat saasteista ihmisoikeusloukkauksiin ovat olleet suuren mediahuomion kohteena viime viikkojen ajan.
 Vaatteiden tuotannossa syntyvä tekstiilijäte ei ole ongelmista vähäisin: Arvioiden mukaan  noin 15 prosenttia  käytetystä kankaasta päätyy leikkuujätteen muodossa hävitettäväksi.
 Vaatteet saastuttavat ympäristöä koko elinkaarensa ajan,  materiaalikuitujen valmistuksesta  tuotteen hävittämiseen saakka.
 Myös vaatteiden nopea kierto tekee alasta  yhden maailman saastuttavimmista . Arviolta 10 prosenttia kasvihuonepäästöistä tulee muoti- ja tekstiiliteollisuudesta.
 – Jos otetaan huomioon kuitujen, kankaiden ja vaatteiden valmistus sekä lopuksi vielä tekstiilituotteiden hoito kotona, niin kyllä vaateteollisuuteen kuluu paljon kemikaaleja, vettä ja energiaa, toteaa projektitutkija  Marja Rissanen  Aalto-yliopistosta.
 Yksi keino vähentää vaateteollisuuden ympäristötaakkaa on tekstiilijätteen uudelleenkäyttö, mutta mitä ratkaisuja ongelmaan on Suomessa ja maailmalla esitetty?
 Kokosimme tähän juttuun kolme mahdollista vaihtoehtoa.
 Pitäisikö ihmisten valmistaa itse vaatteensa?
 Saara Jolkkonen , 32, lähestyy vaateteollisuutta erilaisesta näkökulmasta. Hän suunnittelee ja valmistaa vaatteita ilman jätettä.
 Jolkkosen hyödyntämä zero waste -suunnittelutyyli on pohjimmiltaan ajatustapa, jossa pyritään tekstiilijätteen vähentämiseen tai poissulkemaan se tuotteen valmistusprosessista kokonaan.
 Niin sanotulla nollajäte-periaatteella vaatteita valmistetaan useimmiten kahdella tavalla: Joko kangasta ei leikata ollenkaan tai kaikki sen kaikki osat käytetään hyväksi. Näin ollen kaavat muistuttavat hieman palapeliä.
 Filosofia on kokenut uuden tulemisen 2010-luvulla. Kuitenkin zero waste -periaatetta on vaatteiden valmistuksessa  hyödynnetty luultavasti  niin kauan kuin ihmiset ovat niihin pukeutuneet.
 Suunnittelutapaa on käytetty muun muassa  japanilaisissa kimonoissa.
 Jolkkosen mukaan nykyinen vaateteollisuus on väistämättä suurten muutosten edessä.
 – Systeemi, josta syntyy jätettä, on viallinen systeemi. Vaihtoehtoja pikamuodille on olemassa. Yksi keino on käyttää kaikki materiaali hyödyksi.
 Jolkkosen missiona on suunnitella vaatekaapin minimisisältö alusvaatteista päällystakkiin jätteettömällä suunnittelumenetelmällä. Vaatteiden kaavat ladataan projektin nettisivuille, josta kuluttajat voivat hyödyntää niitä omiin tarpeisiinsa ilmaiseksi.
 Apurahalla käynnistetty hanke on nyt puolessavälissä.
 – Kun vaatteen kaavat suunnitellaan niin, että kaikki palat tulevat käyttöön, katoaa leikkuujätteen ongelma, Jolkkonen sanoo.
 Hän käyttää vaatteiden materiaalina muun muassa hamppua ja puuvillaa.
 Saara Jolkkosen mukaan vaateteollisuuden ongelmat eivät ratkea pelkästään sillä, että ihmiset valmistaisivat itse vaatteitaan. Hänen tapansa on yksi esimerkki. Markku Pitkänen / Yle
 Zero waste wardrobe -nimeä kantavan projektin tarkoituksena on herätellä ihmisiä huomaamaan, kuinka paljon aikaa ja vaivaa yhden vaatteen valmistamiseen vaatii.
 Vaikka pikamuodin haitoista puhutaan paljon, viiden euron polyesteripaitoja hankitaan kaupoista edelleen hanakasti: Viime vuonna suomalaiset  ostivat enemmän  kuin vuosiin, mutta rahaa käytettiin aiempaa vähemmän.
 Vuonna 2016 Aallon muotilinjalta valmistuneen Jolkkosen mukaan kuluttajakäyttäytyminen tulee aina jäljessä.
 Kun halpaan vaatteeseen on totuttu, ostaja ei halua maksaa kalliimmasta.
 – Halpaa vaatetta ei ole olemassakaan, vaan aina joku maksaa siitä korkean hinnan, vaikka se ei kuluttajille näkyisi, hän sanoo.
 3D-teknologialla uusia villapaitoja?
 Vaatebisneksessä Aasia tunnetaan isojen yritysten pelipaikkana, josta myös pikamuotiketjujen nopeasti vaihtuvat mallistot ammentuvat.
 Vuonna 2018 japanilainen vaateketju  Uniqlo kertoi  kehittäneensä mullistavan teknologian tekstiilijätteen vähentämiseen: Alunperin sikäläisiltä tehtailla valmistuneet 3D-neulontakoneet valmistavat vaatteen suoraan muotoonsa, jolloin prosessissa ei synny leikkuujätettä.
 3D-neulonta ei kuitenkaan ole uusi keksintö: Neulontakoneistaan tunnettu japanilainen Shima Sheiki -yritys on mainostanut teknologiaa jo useiden vuosikymmenien ajan.
 Myös muun muassa suomalainen lastenvaateyritys Agtuvi Oy valmistaa hansikkaansa 3D-neulonnan avulla.
 Vaateteollisuuden teknologioihin perehtyneen projektitutkija Rissasen mukaan teknologia on jätteetön silloin, kun kone toimii mutkattomasti.
 – Tässä on se riski, että jos kone tekee virheen neulonnassa, niin silloin koko vaate täytyy hylätä, Rissanen sanoo.
 Hänen mukaansa 3D-neulontakoneella on mahdollista hyödyntää niin puuvillaa kuin polyesteriakin.
 Jätteetön vaatesuunnittelu on kokenut uuden tulemisen 2010-luvulla. Kuvassa zero waste -periaatteella valmistetut rintaliivit. Markku Pitkänen / Yle
 Pikamuotiketjujen vaatteet on useimmiten valmistettu halvasta polyesterista. Tuotantovaiheessa materiaali on ensin pyöreä neulos, joka leikataan yhdeltä sivulta. Tuloksena on suorakaiteen muotoinen kangaspala, josta leikataan tarvittavat palaset.
 Ylijäänyt materiaali jää yleensä pyörimään tarpeettomana moskana, joka lopulta tuhotaan.
 Rissasen mukaan vaatteen neulominen suoraan muotoonsa 3D-teknologian avulla on yksi tapa vähentää vaateteollisuudesta kertyvää jätemäärää, mutta syntyvät tuotteet saattavat silti päätyä jätteeksi kaatopaikoille.
 Arvioiden mukaan suomalainen  heittää vuosittain  pois keskimäärin 13 kiloa tekstiilijätettä.
 Ioncell-teknologia muuntaa jätteen uudeksi
 Rissanen työskentelee asiantuntijana Ioncell-teknolgiaa kehittävässä työryhmässä.
 Suomessa kehitetyllä menetelmällä voi valmistaa kangasta esimerkiksi puusta, jätetekstiileistä, sanomalehdistä tai vanhoista pahvilaatikoista.
 Käytännössä teknologia "syö" tekstiilijätteen ja muuntaa sen uudeksi materiaaliksi.
 – Ioncell-teknologialla on mahdollista muuntaa tekstiilijätteen selluloosa raaka-aineeksi uusille tekstiilikuiduille, Rissanen sanoo.
 "Lainsäädäntöä tulisi muuttaa Euroopan tasolla esimerkiksi niin, että vaatteita pitäisi valmistaa kierrätettävästä materiaalista."  Projektitutkija Marja Rissanen
 Teknologia ei kuitenkaan pure polyesterista valmistettuun t-paitaan.
 Rissasen mukaan Ioncell-teknologialla on mahdollista vähentää esimerksi  puuvillan käyttöä.  Tärkeimmät puuvillantuottajamaat ovat Yhdysvallat, Kiina, Intia ja Pakistan.
 Viljely vaatii paljon vettä kuivuvilla alueilla. Yhden puuvillapaidan valmistaminen kuluttaa 2 700 litraa vettä. Se on yhtä paljon kuin ihminen juo keskimäärin kahdessa ja puolessa vuodessa.
 Kasvin viljely ei siis maapallolla voi lisääntyä, mutta kasvava väestö tarvitsee vaatteensa.
 – Ioncell-teknologialla on mahdollista hyödyntää raaka-aineita uudelleen, mikä on järkevämpää kuin tuottaa uusia neitseellisistä lähteistä, Rissanen kertoo.
 Niin kauan kuin ostaminen ja siihen liittyvät valinnat perustuvat vapaaehtoisuuteen ja ongelmien tiedostamiseen, ei Rissanen usko ongelmien ratkaisuun kuluvan vuosisadan kuluessa.
 – Jokainen ihminen voi valita, mitä ostaa. Lainsäädäntöä tulisi muuttaa Euroopan tasolla esimerkiksi niin, että vaatteita pitäisi valmistaa kierrätettävästä materiaalista.
 Lue lisää:
 Pikamuoti on kasvattanut vaatejätteen määrää: "Siinä vastuullisuus lentää romukoppaan" – testaa, tiedätkö pikamuodin vaikutukset
 Harva tietää halpavaatteen todellisen hinnan: Pikamuoti saastuttaa enemmän kuin lento- ja laivaliikenne, koska vaatteita ei tehdä kestämään
 Aiheesta lisää muualla:
 Ellen MacArthur Foundation: A new textiles economy: Redesigning fashion’s future

Vaateteollisuudessa merkittävä määrä kangasta päätyy leikkuujätteeksi kaatopaikalle, mitä asialle voi tehdä? Tässä kolme esimerkkiä


Summary: Mielenosoituksen takana on mahdollisesti Pohjoismainen vastarintaliike, joka lakkautettiin oikeuden päätöksellä keväällä.

Helsingin poliisi pohtii, aloittaako se esitutkinnan lauantaina Helsingissä pidetystä mielenosoituksesta. Harkittavana oleva rikosnimike on laittoman yhdistystoiminnan harjoittaminen.
 Kohti vapautta! -niminen liike järjesti mielenosoituksen lauantaina Narinkkatorilla puoliltapäivin. Liikkeen jäsenet jakoivat ihmisille tiedotteita ja heiluttivat hakaristiä mukailevia lippujaan.  Iltalehden mukaan poliisi kävi paikalla , mutta ei puuttunut mielenosoitukseen.
 Mielenosoitus oli ajoitettu kristalliyön vuosipäivälle. Kristalliyöksi kutsutaan natsi-Saksassa 1938 juutalaisiin kohdistunutta väkivallan aaltoa.
 Helsinkiläisen  Dmitry Gurbanovin  mukaan katukuvaan ilmestyi viikonloppuna myös juutalaisvastaisia tarroja.
 Kohti vapautta! on avoimen kansallissosialistinen liike. Kansankielellä kyse on siis uusnatseista. Liike on järjestänyt kuluneen vuoden aikana useita mielenilmauksia eri puolilla Suomea.
 Jyväskylän yliopiston tutkijatohtori  Tommi Kotosen  mukaan liikkeen takana ovat oikeuden päätöksellä lakkautetun Pohjoismaisen vastarintaliikkeen (PVL) aktivistit. Kohti vapautta! -liikkeen toimintaan on osallistunut PVL:n jäseniä ja PVL jakaa liikkeen "aktivismiraportteja" sivuillaan. Ennen lakkautustaan PVL myös järjesti useita mielenosoituksia nimellä “Kohti vapautta!”.
 Pohjoismaisen vastarintaliikkeen toiminta lakkautettiin keväällä hovioikeuden päätöksellä. Päätöstä perusteltiin muun muassa liikkeen väkivaltaisuudella. Korkein oikeus on kieltänyt väliaikaisesti liikkeen toiminnan, kunnes tuomioistuin on ratkaissut asian lopullisesti.
 Keskusrikospoliisi tutkii parhaillaan, onko PVL rikkonut rikkonut väliaikaista toimintakieltoaan jatkamalla kansallissosialistista toimintaansa Kohti vapautta! -liikkeen nimissä.
 Lue lisää:
 HS: Pohjoismaisesta vastarintaliikkeestä on alkanut uusi rikostutkinta
 Korkein oikeus kielsi uusnatsijärjestön toiminnan Suomessa – Poliisihallitus: Poliisin tulee puuttua, jos yhdistyksen lippuja tai tunnuksia näkyy
 Ylen selvitys paljastaa: Jopa kahdella kolmesta natsijärjestö PVL:n ja Soldiers of Odinin näkyvimmistä suomalaisjäsenistä on rikostaustaa
 Yle selvitti: Uusnatsit valmistautuvat järjestönsä lakkauttamiseen kulisseissa – puoluesuunnitelmia, hyväntekeväisyyttä ja yhteistyötä odinien kanssa

Uusnatsien lauantain mielenosoituksesta tehty rikosilmoitus – lakkautettu vastarintaliike kiertää toimintakieltoaan?


Summary: Lumeton Lappi sai kansainvälisen median irvimään viime vuonna. Nyt safarikalusto on otettu esiin viikkoja etuajassa.

Lappia ja Pohjois-Suomea peittää tällä hetkellä paikoin jopa  poikkeuksellisen paksu lumivaippa , mutta viime alkutalvena tilanne oli toinen. Marraskuun lopun heikko lumitilanne sai erityisesti brittilehdistön irvimään Lappia (Lapland)  Craplandiksi , mikä sai talvesta elävän Lapin matkailuelinkeinon kaivamaan kriisinhallintaopit esiin.
 Iltapäivälehti The Sunin etusivua jaettiin somessa ja juttu pompahti hetkeksi globaaliksi uutiseksi.
 The Sun revitteli Lapin lumitilanteeseen pettyneiden brittituristien kommenteilla ja vertaili kuvapareissa, miltä Lapissa pitäisi näyttää ja miltä viime marraskuussa näytti.
 Lehti on vaihtanut verkkojutustaan sanan "Crapland" vähemmän kärjekkääseen ilmaisuun. Juttu levisi  mediassa kulovalkean lailla  (The Independent) ja Lapin "roskamaasta" uutisoivat kotimaisten ja eurooppalaisten tiedotusvälineiden lisäksi  esimerkiksi CNN .
 Markkinointiyhtiö House of Laplandin toimitusjohtaja  Sanna Tarssasta  viimevuotinen kohu jo hymyilyttää.
 – Viime vuosi oli todella poikkeuksellinen. Tämä on meille enemmän tavanomainen tilanne, että lunta on, Tarssanen muistuttaa.
 Lapin julkisuuskuvalla erityisesti Yhdistyneessä kuningaskunnassa on suuri merkitys. Britit ovat tilastojen mukaan Lapin matkailijoista  suurin yksittäinen ryhmä  (Lapland.fi).
 Somessa aitoudesta ei voi liikaa tinkiä
 Crapland-kohu sai alkunsa sosiaalisesta mediasta, mikä kertoo sekin digitaalisten markkinointikanavien merkityksestä matkailulle.
 Instagram-päivitysten antama kuva niin yksityisten elämästä kuin matkailukohteistakin on tietysti kiillotettu, mutta digimarkkinoinnissa kuluttajaa ei kannata viilata linssiin lumikuvilla, jos todellisuus onkin toisenlainen, sanoo Sanna Tarssanen.
 – Kanavia ja kuvastoa on tietysti monenlaista erilaisiin käyttötarkoituksiin, mutta aitous täytyy säilyttää, Tarssanen muistuttaa.
 Yksittäinen somevalitus voi paisua kansainväliseksi uutiseksi, kuten kävi Crapland-kohussa. Alkukauden julkisuusmyllystä huolimatta koko talvisesonki sujui kuitenkin  Lapin matkailussa ennätystahtia .
 Safariyrittäjä Aki Holck joutui viime vuoden marraskuussa valjastamaan koirat kärryn eteen, kun lunta ei ollut. Vesa Vaarama / Yle
 Tänä talvena tilaisuutta vastaavalle irvimiselle ei ole, sillä marraskuun lumitilanne on talvimatkailuyritysten kannalta Lapissa suorastaan hykerryttävä.
 Esimerkiksi pitkin Lappia operoiva ohjelmapalveluyritys Lapland Safaris Oy on ehtinyt jo kuljettaa moottorikelkkakalustonsa Kemiin reilusti etuajassa.
 – Voisi sanoa, että ollaan positiivisen ongelman äärellä, kun lunta tuli ja talvi tulee. Reagoitiin siihen nopeasti ja tuodaan kelkat tänne ja varmistetaan reitit ja paikalla oleville asiakkaille voidaan tarjota safareita uskoisin jo ihan lähipäivien aikana, ihastelee kohdepäällikkö  Veli-Pekka Okkonen .
 Yle keräsi viime perjantaina yleisön lumikuvia, kun lumi oli maassa jo lähestulkoon koko Suomessa. Postikorttimaisen kauniit kuvat todistavat nekin, että alkutalvet eivät ole veljiä keskenään:
 Lähes koko maa sai perjantaina lumipeitteen – Katso lukijoiden upeat kuvat talvisesta Suomesta!
 Ylen viime perjantain kuvajoukkoistukseen kertyi monta upeaa lumikuvaa paitsi Lapista, myös muualta Suomesta. Kimmo Kuortti ikuisti aurinkoisen aamun hohtavat hanget Muoniossa. Kimmo Kuortti
 Lappi elää vieläkin talvesta
 Musta ja märkä marraskuu  on pohjoisessa Suomessa poikkeuksellista  ja lumettomuus jäi Lapissakin lyhytaikaiseksi.
 Tarssasen mukaan Lapin matkailussa on silti kirkkaasti ymmärretty, että varsinkin alkutalvesta on tullut ilmastonmuutoksen myötä yhä vaikeammin ennakoitava.
 Lapissa onkin pyritty herättelemään matkailijoiden kiinnostusta myös lumetonta aikaa kohtaan. Kesämatkailu on kasvussa, mutta toistaiseksi tie on vasta alussa, myöntää Tarssanen.
 – Vielä ollaan kyllä kaukana talviajan menestyksestä.
 Tänä syksynä Brittien iltapäivälehdistön matkailujutuissa on niissäkin hehkutettu Lappia muusta kuin luminäkökulmasta. Crapland-nimityksen lanseerannut  The Sun esimerkiksi nostaa esiin  revontulten tarkkailun marraskuun alussa ilmestyneessä jutussaan.
 Revontulten esiintyminen on tosin sekin luonnonilmiönä  melko ennustamatonta , joten kansainväliset Lapin-matkailijat ovat ehtineet  pahastua niidenkin puutteesta  (Lapin Kansa).
 Voit keskustella aiheesta klo 22 asti.
 Lue myös:
 Roskaa ja tölkkejä kansallispuistossa, kivikasoja tunturissa – kestääkö Lappi massaturismia, vai ovatko edessä Balin ja Islannin ongelmat?
 Lapin matkailuyrittäjät etsivät jo uusia yhteistyökumppaneita – Thomas Cookin konkurssi oli ikävä yllätys
 Katoavatko Lapin ykkösturistit Brexitin myötä? Matkailuyrittäjät seuraavat tilannetta tyynenä: "Muualta on tulijoita"

Heippa "Crapland", tervetuloa talven ihmemaa – vuosi sitten turistit pettyivät mustaan Lappiin, nyt lunta on jopa ennätyksellisen paljon


Summary: Oikeusasiamiehen mukaan koulun joulujuhla on osa opetusta, jonka tulee olla uskonnollisesti sitoutumatonta – siinäkin tapauksessa, että halukkaille järjestetään vaihtoehtoinen tilaisuus.

Kouvolassa pohditaan, miten reagoida uuteen linjaukseen koulujen joulujuhlien järjestämisestä.
 Eduskunnan apulaisoikeusasiamiehen tuoreen ratkaisun mukaan kaikille koulun oppilaille tarkoitettua yhteistä joulujuhlaa ei voi järjestää kirkossa. Ratkaisusta uutisoi ensimmäisenä  Maaseudun Tulevaisuus .
 Ratkaisussaan apulaisoikeusasiamies  Pasi Pölönen  otti kantaa kouvolalaisen Naukion koulun käytäntöön, jossa syyslukukausi on päättynyt joulukirkkoon. Tilaisuudessa oppilaat ovat esiintyneet, pappi on puhunut ja virsiä on laulettu, uutisoi  Ilta-Sanomat  lauantaina.
 Linjauksia Kouvolassa tarvitaan pian, koska koulujen joulujuhlat lähestyvät kovaa vauhtia. Asiaa pohditaan ensimmäisen kerran tiistaina.
 – Tähän pitää reagoida selkeästi. Oikeusasiamies on tutkinut asian ja todennut, että emme ole noudattaneet kaikkia ohjeita, määräyksiä ja säädöksiä mitä perusopetuksen järjestämiseen kuuluu, Kouvolan kasvatus- ja opetusjohtaja  Veikko Niemi  sanoo.
 Niemen mukaan tarvitaan nopeasti ohjeita, joiden pohjalta koulut voivat miettiä miten järjestävät juhlansa, jos olivat suunnitelleet ne kirkkoon. Tavallisesti juhlat järjestetään koulujen liikunta- tai juhlasaleissa, mutta osassa Kouvolan kouluja nämä tilat eivät ole riittäviä.
 – Koulut voivat tarpeen mukaan käyttää kaupungin yhteisiä tiloja, kuten Kuusankoski-taloa. On haettava niin sanotusti neutraaleja paikkoja on kirkkojen sijaan, Niemi toteaa.
 Oikeusasiamies perustelee että koulun joulujuhla on osa opetusta, jonka tulee olla lain mukaan uskonnollisesti sitoutumatonta. Antro Valo / Yle
 Myös kaksi muuta kantelua
 Naukion yhtenäiskoulun rehtori  Kai Mikkonen  ei halunnut kommentoida asiaa Ylelle maanantaiaamuna.
 – En halua sekoittaa soppaa enempää, Mikkonen totesi.
 Kouvolan kasvatus- ja opetusjohtaja Veikko Niemi ei osaa sanoa, monessako muussa Kouvolan koulussa käytäntönä on järjestää joulujuhlia kirkossa.
 – Tiedän kuitenkin, että kirkossa järjestettäviä joulujuhlia on suunniteltu tällekin joululle.
 Maaseudun Tulevaisuus uutisoi perjantaina, että päätös on lähetetty kaupungin lakimiehelle arvioitavaksi.
 Myös kouvolalaisista Kymintehtaan ja Inkeroisten kouluista oli tehty kantelut. Ne eivät kuitenkaan koskeneet joulujuhlien järjestämistä.
 – Ne liittyivät keskusradion kautta pidettyihin uskonnollisiin aamunavauksiin ja uskonnollisista tilaisuuksista tiedottamiseen, Niemi sanoo.
 Vaihtoehtoiset tilaisuudet eivät riitä
 Eduskunnan apulaisoikeusasiamies Pasi Pölösen ratkaisu joulujuhlista on vastaus kanteluun, jonka on tehnyt Uskonnottomat Suomessa ry.
 Pölönen  perustelee, että koulun joulujuhla on osa opetusta , jonka tulee siten olla lain mukaan uskonnollisesti ja katsomuksellisesti sitoutumatonta – siinäkin tapauksessa, että halukkaille järjestetään vaihtoehtoinen tilaisuus.
 Kyse on siis eri asiasta kuin perinteiseen koulujen joulukirkkoon osallistumisessa.
 – Nyt käsillä oleva tilanne eroaa tästä siten, että kyse ei ole ollut yksittäisestä koulun ohjelmaan sisällytetystä jumalanpalveluksesta vaan koulun yhteisen, perusopetusasetuksen mukaisen päättäjäisjuhlan korvaamisesta kirkossa järjestetyllä juhlalla, ratkaisussa todetaan.
 Siinä puntaroidaan perusopetuspykälien lisäksi muun muassa yhdenvertaisuus- ja uskonnonvapauspykäliä.
 Kirkossa järjestettäviä koulujen joulujuhlia oli suunniteltu tälle vuodelle Kouvolassa. Antro Valo / Yle
 Reagointia päätökseen myös muualla
 Asiassa riittää pohdittavaa myös muissa Suomen kouluissa.
 Opetushallituksen oikeudellisten asioiden johtaja  Matti Lahtinen  arvioi, että yksittäisten uskonnollisten elementtien, kuten virren tai kuvaelman, sisällyttäminen koulujen joulujuhliin on yleistä. Tilastotietoa siitä ei kuitenkaan ole.
 – Elementtejä ei kuitenkaan ole niin paljoa, että ne muodostaisivat kokonaisuutena uskonnollisen tapahtuman. Se, missä raja menee, on veteen piirretty viiva. Kouvolan tapaiset tapaukset, jossa uskonnollisia aineksia on paljon, ovat silti käsitykseni mukaan harvinaisia.
 Apulaisoikeusasiamiehen päätöksen tiimoilta ainakin Kirkonkylän koulu Lahdessa on perumassa joulujuhlan järjestämisen kirkossa.
 Noin 300 oppilaan koulu olisi pitänyt yhteisen joulujuhlan Nastolan kirkossa lauantaina 21. joulukuuta. Asiasta oli jo ehditty tiedottaa koteihin.
 Kirkonkylän koulun rehtori  Hanna Alava  sanoo, että Nastolassa oli ajateltu järjestää juhla kirkossa vain kertaluonteisesti. Paikalla ei olisi ollut pappia. Nyt suunnitelma on peruuntumassa.
 Lahden kaupunki kummissaan
 Lahden kaupungin sivistystoimessa alkuperäinen ajatus juhlan järjestämisestä kirkossa herättää ihmetystä. Opetus- ja kasvatusjohtaja  Lassi Kilponen  sanoo, että Lahdessa on pidempään ollut linjana, ettei yhteisiä joulujuhlia järjestetä kirkossa.
 – Yhdenvertaisuudesta on keskusteltu jo vuosia sitten Uskonnottomat Suomessa ry:n ja Vapaa-ajattelijoiden kanssa. Asiaa on käyty läpi säännöllisesti myös koulujen rehtorien kanssa, kertoo Kilponen.
 Hän muistuttaa, että varsinaiset koulujumalanpalvelukset ovat täysin sallittuja, kunhan uskonnottomille ja muihin uskontokuntiin kuuluville järjestetään rinnakkaiset tilaisuudet.
 Koulujen joulujuhlat lähestyvät kovaa vauhtia, minkä vuoksi linjauksia juhlien järjestämispaikoista tarvitaan pian. Antro Valo / Yle
 Kulttuuriperintöä vai uskonnon harjoittamista?
 Eduskunnan apulaisoikeusasiamiehelle tehdyn kantelun mukaan kouvolalaisessa Naukion yhtenäiskoulussa syrjittiin uskonnottomia oppilaita myös pääsiäisohjelmassa, kertoi Ilta-Sanomat lauantaina.
 Yhden luokan enemmistö oli viety pääsiäisvaellukselle seurakuntaan, kun muut jäivät koululle tekemään pääsiäisteemaisia matematiikan tehtäviä.
 – Alaluokan opettajat saavat itse valita, menevätkö pääsiäisvaellukselle ja millaista vaihtoehtoista ohjelmaa järjestävät. Käsitykseni mukaan osa on mennyt ja osa ei ole mennyt. Mutta jos siellä toiset laskevat matikkaa ja toiset käyvät pääsiäisvaelluksella, niin eihän se ole verrattavissa, rehtori Kai Mikkonen kommentoi IS:lle.
 Kouvolan kasvatus- ja opetuslautakunnan puheenjohtaja  Henna Hovin  mukaan lautakunnalle ei ole tullut palautetta koulujen eri juhlien uskonnollisuudesta.
 – Muistan vain yhden tapauksen, vuosien takaa. Asia ei ole ollut millään tavalla pinnalla, hän sanoo.
 Naukion koulun joulujuhlakäytännön nousu otsikoihin yllätti hänet.
 – Ymmärrän molemmat näkökulmat. Mielestäni tässä on hieman samaa kuin esimerkiksi keskustelussa Suvivirren laulamisesta. Sen voi nähdä joko kulttuuriperintönä tai uskonnollisena asiana.

Kulttuuriperintöä vai uskonnon harjoittamista? Koulut vetävät joulujuhlat uusiksi pikaisella aikataululla, sillä niitä ei saa järjestää kirkossa


Summary: Terassitalo pysyy paikallisessa omistuksessa. Sen on ostanut Ruukki Invest Oy.

Ahlström on jatkanut  arvorakennustensa myyntiä  Euran Kauttualla.  Alvar Aallon  suunnitteleman Terassitalon on ostanut Ruukki Invest Oy. Kauppahintaa ei ole kerrottu julkisuuteen.
 A. Ahlström Kiinteistöt Oy:n toimitusjohtaja  Peter Ahlström  sanoo yhtiön olevan tyytyväinen siitä, että ostaja on paikkakuntalainen, joka ymmärtää rakennuksen historian ja kulttuuriperintöarvon.
 Tiedotteessa  Juha Pertola  Ruukki Investistä kertoo, että Terassitalon asuntoja on tarkoitus säilyttää edelleen vuokra- ja esittelykäytössä.
 Aalto halusi rakennuksen olevan osa luontoa
 Ahlströmin pääjohtaja  Harry Gullichsen  kutsui Alvar Aallon vuonna 1937 suunnittelemaan Kauttuan tehdasaluetta. Yksi osa kokonaisuutta oli rinteeseen suunnitellut toimihenkilöiden asuintalot. Suunnitelmasta toteutettiin vain Terassitalo.
 Kauttuan  Terassi- eli Porrastalo  valmistui vuonna 1938. Näin sitä kuvataan Euran kunnan sivuilla:
 Kansainvälisesti tunnetuin arkkitehtimme Alvar Aalto ajatteli, että Suomen kaltaisessa harvaan asutussa maassa vain parhaisiin maastoihin kannatti rakentaa asuintaloja, jotta ihminen voisi sekä fyysisesti että henkisesti mahdollisimman hyvin. Kauttuan Terassitalo on elävä esimerkki arkkitehdin halusta sijoittaa rakennus osaksi luontoa: monikerroksinen asuintalo mukailee rinnettä, joten jokaisen asunnon sisäänkäynnit ovat maan tasossa.
 Ahlströmillä ei enää käyttöä ruukkialueelle
 A. Ahlström Kiinteistöt Oy pani Kauttuan ruukin alueen kiinteistöt myyntiin viime syksynä, koska yhtiön teollinen toiminta Kauttualla on päättynyt, eikä yhtiöllä ole vanhalle ruukkialueelle enää omaa käyttöä.
 Yhtiö olisi halunnut alun perin myydä koko  alueen Euran kunnalle , mutta kunnalta ei ole löytynyt rahaa kiinteistökauppoihin.
 Ahlströmin myyntilistalla ovat Kauttuan alueella enää Villa Ahlström, Kauttuan Klubi ja Villa Aalto.

Ahlström jatkaa arvorakennustensa myyntiä Euran Kauttualla – Alvar Aallon suunnittelemalle Terassitalolle uusi isäntä


Summary: Presidentin pallille nouseva Jeanine Añez lupailee maahan pian uusia vaaleja.

Meksiko ja Venäjä pitävät Bolivian sunnuntain tapahtumia vallankaappauksena.
 Bolivian presidenttinä vuodesta 2006 toiminut  Evo Morales  ilmoitti sunnuntaina eroavansa. Moralesin valinta jatkokaudelle lokakuussa sytytti Boliviassa viikkokausia kestäneitä protesteja. Sunnuntaina maan armeija puuttui tilanteeseen ja asevoimien komentaja  Williams Kaliman  pyysi Moralesia eroamaan.
 Meksikon ulkoministeri  Marcelo Ebrard  kertoi myöhään maanantai-iltana Suomen aikaa, että Meksiko on myöntänyt Moralesille turvapaikan. Morales on kertonut olevansa vallankaappauksen uhri ja että hänestä on annettu pidätysmääräys.
 Meksikon ulkoministeri Marcelo Ebrardin mukaan maa ei vielä ole saanut vastausta Moralesille esitettyyn turvapaikkatarjoukseen. EPA
 Ebrard pitää tilannetta vallankaappauksena armeijan osuuden takia. Ebrardin mukaan armeija rikkoi Bolivian perustuslakia painostaessaan Moralesia eroamaan. Ebrardin mukaan maa ei hyväksy Boliviaan sotilashallintoa.
 – Eiliset tapahtumat ovat askel taaksepäin koko mantereelle. Olemme hyvin huolissamme, Ebrard sanoi uutistoimisto AP:n mukaan.
 Samoilla linjoilla on myös Venäjä. Maan ulkoministeriön maanantaina julkaisemassa julkilausumassa todetaan tilanteen näyttävän siltä, että maan hallinnon toiveet tilanteen ratkaisemisesta dialogin avulla tuhottiin järjestelmällisellä vallankaappauksella.
 Myös Espanja on ilmaissut huolensa tilanteesta. Ulkoministeri  Josep Borrellin  mukaan Boliviaan on vaarassa syntyä valtatyhjiö Moralesin eron jäljiltä. Borrelin mukaan Boliviassa tulisi järjestää uudet vaalit mahdollisimman pian.
 Bolivian hallinnollisessa pääkaupungissa La Pazissa ihmiset heiluttivat maan lippuja ja kerääntyivät juhlimaan maan pitkäaikaisen presidentin Evo Moralesin eroa. EPA / Juan Carlos Torrejon
 "Kaikki on sekaisin"
 Maanantain ja sunnuntain välisenä yönä ryöstely ja väkivaltaisuudet valtasivat maan hallinnollisen pääkaupungin La Pazin kadut. Uutistoimistojen mukaan La Pazissa ja useissa muissa kaupungeissa eri rikollisjengit ovat näkyvästi esillä kaduilla.
 – Pelkään mitä tapahtuu, kaikki on sekaisin kaupungissa. Naapurit taistelevat keskenään, sanoo 25-vuotias sihteeri  Patricia Paredes  uutistoimisto Reutersille.
 Uutistoimiston mukaan yritysten tiloihin on hyökätty ja rakennuksia sytytetty tuleen. Kouluja ja kauppoja on suljettu tilanteen takia ja kaupungin julkinen liikenne on lamaantunut.
 Kuka on tällä hetkellä vallassa?
 Armeija myös antoi aiemmin sunnuntaina julkilausuman, jossa se kertoi määränneensä ilma- ja maaoperaatioita, joilla "neutralisoidaan" laittomat aseelliset ryhmät. Tätä voidaan pitää uutistoimistojen mukaan merkkinä siitä, että armeija valmistautuu ottamaan ohjat maassa käsiinsä.  Tämä merkitsisi sotilasvallankaappausta .
 Sunnuntaina useat Moralesin hallituksen ja puolueen edustajat ilmoittivat erostaan.
 Maan perustuslain mukaan valta siirtyy presidentiltä senaatin puheenjohtajalle ja sen jälkeen kongressin alahuoneen puhemiehelle. He ovat molemmat eronneet, joten opposition edustaja, senaatin toinen varapuhemies  Jeanine Añez  on ilmoittanut ottavansa vastaan väliaikaisen presidentin tehtävän.
 Vielä ei ole selvää, saako Añez pestilleen  tarpeeksi poliittista tukea , sillä eronneen presidentti Moralesin puolue on vallassa maan edustajainhuoneessa ja senaatissa ja tehtävään vaaditaan niiden tuki, kirjoittaa Britannian yleisradioyhtiö BBC.
 Añez lupasi maanantaina, että Boliviassa pidetään pian uudet vaalit. Hän haluaa kutsua lainsäätäjät koolle tiistaina, jotta Moralesin muodollinen ero voitaisiin hyväksyä. Pääkaupunki La Pazin levottoman tilanteen vuoksi on kuitenkin vielä epävarmaa, onko kansalliskokouksen kokoontuminen mahdollista.
 – On niin vaikeaa nähdä bolivialaiset taistelemassa keskenään. Sillä ei ole väliä kenen puolella ovat. Kansalaisia kohdellaan kaltoin ja pyydänkin kaikkia lopettamaan väkivaltaisuudet, Añez sanoi maanantaina.
 Trump kiitteli Moralesin syrjäyttämistä
 Yhdysvaltain presidentti  Donald Trump  ylisti Moralesin syrjäyttämistä ja varsinkin armeijan roolia siinä. Trumpin mukaan Moralesin lähtö lähettää vahvan viestin siitä, että demokratia ja kansan tahto voittavat aina.
 – 14 vuoden jälkeen ja sen jälkeen kun hän oli yrittänyt mitätöidä Bolivian perustuslain ja kansan tahdon, Moralesin lähtö suojelee demokratiaa ja valaa uskoa siihen, että Bolivian kansa saa äänensä kuuluville, Trumpin lausunnossa sanottiin.
 Yhdysvaltain ulkoministeriön nimettömänä pysytelleen edustajan mukaan Boliviassa ei tehty vallankaappausta.
 – Olette varmasti kuulleet Moralesin ja hänen kannattajiensa pitävän itseään kaappauksen uhreina. Kaikki faktat kuitenkin osoittavat, että Bolivian kansa yksinkertaisesti sai tarpeekseen siitä, että hallitus ei piitannut äänestäjien tahdosta.Jos Yhdysvallat tunnustaisi virallisesti, että Boliviassa tapahtui vallankaappaus, sen olisi lopetettava valtaosa avustaan Bolivialle.
 Lue myös :
 Meksiko tarjoaa turvapaikkaa Bolivian eronneelle presidentille Evo Moralesille
 Bolivian presidentti joutui taipumaan uusiin vaaleihin – Protestijohtaja vaatii Evo Moralesin eroa
 Bolivian levottomuudet: Osa poliisivoimista kääntyi presidenttiä vastaan

Meksiko myönsi Bolivian ex-presidentille Moralesille turvapaikan – Armeijaa syytetään vallankaappauksesta


Summary: Perinteisten joulukorttien postitusmäärät ovat puolittuneet 2000-luvulla.

Aamulla alkanut Postin lakko voi entisestään vauhdittaa perinteisen pahvisen joulukortin alamäkeä.
 Joulukorttien postitusmäärät ovat puolittuneet 2000-luvun aikana ja viime vuonnakin kortteja lähetettiin kolme miljoonaa korttia vähemmän kuin 2017.
 Nyt alkanut työtaistelu voi vahvistaa laskevaa suuntausta, kun yhä useammat ihmiset – varmuuden vuoksi, lakon säikäyttämänä – lähettävätkin joulutervehdyksensä sähköisessä muodossa: tekstiviestitse, sähköpostitse tai whatsappin välityksellä.
 Ja kun joulutervehdykset on kerran lähettänyt sähköisesti, saattaa "tapa" vakíintua, eikä perinteiseen enää palata.
 Perinteisten postitse lähetettävien joulutervehdysten määrät ovat puolittuneet 2000-luvun aikana.   Lasse Isokangas / Yle
 Postissa ei haluta kuitenkaan ennakoida korttien lähetysmiljoonia vielä tässä vaiheessa. Jos lasku jatkuu viimevuotisen suuruisena, putoaa perinteisen jouluterveyhdysten määrä tänä jouluna noin 20 miljoonaan.
 – Trendi on ollut laskeva, mutta haluamme uskoa, että kortti vielä joulun tuo. Toivottavasti lakko ei vaikuta mitenkään joulutervehdysten lähetysmääriin, sanoo Postin poikkeustilanteiden johtaja  Jarmo Ainasoja .
 Joulukortin puolesta puhuu vajaa vuosi sitten julkistettu  Postin ja IRO Researchin tutkimus , jonka mukaan suomalaiset arvostavat postitse saapuvia joulukortteja huomattavasti enemmän kuin muunlaisia joulutervehdyksiä, esimerkiksi sähköposti- ja tekstiviestejä. Kaikista arvostetuin on itse askarreltu joulukortti.
 Punaiseen lähetyskuoreen
 Ainasojan mukaan joulukortit uskaltaa vielä lähettää matkaan ihan normaaliin tapaan. Hän suosittaa käyttämään jouluista tuttua punaista lähetyskuorta, johon lähettäjä laittaa kaikki joulutervehdyksensä. Niitä saa ilmaiseksi muun muassa Postin palvelupisteistä.
 – Tunnistamme ne lajittelussa sitten joulukorteiksi ja uskallamme ainakin vielä luvata, että ne ehtivät perille ennen joulua, vaikka lakko kestäisi kuukauden, Ainasoja sanoo.
 Pakettien lajitteluprosessiin lakko vaikuttaa vähemmän ja ainakin toistaiseksi puhutaan Ainasojan mukaan toimitusajoissa vain muutamien päivien viiveestä normaalista.
 Jos haluaa saada joulukorttinsa perille nopeasti, voi ne postittaa pakettinakin. Postilla ei ole siihen huomauttamista.
 – Se vaan maksaa lähettäjälle hiukan enemmän kuin pelkkä kortti, Ainasoja muistuttaa.
 Lue lisää:
 Postilakon neuvottelijat napit vastakkain: "hallinnon henkilöstö paketteja lajittelemaan", "tässä ammutaan itseään jalkaan"
 Yle seuraa postilakkoa: Monet kuljetusalan liitot valmiina tukemaan postin työntekijöitä työkiistassa – luvassa voi olla laajoja vaikutuksia
 Postityöntekijät ilmoittivat uusista työtaistelutoimista: Maanantaina alkava lakko uhkaa pidentyä neliviikkoiseksi

Nitistääkö Postin lakko joulukorttiperinteen? – Pahvinen joulutervehdys voi korvautua sähköisesti lähetetyllä toivotuksella


Summary: Orpo ja Kulmuni haastavat apulaisoikeusasiamiehen linjauksen, jonka mukaan kirkko ei tilana sovellu koulun yhteisiin juhliin.

Eduskunnan apulaisoikeusasiamies linjasi 5. marraskuuta antamassaan ratkaisussa, että koulun yhteisiä juhlia, kuten joulujuhlia, itsenäisyyspäiväjuhlia tai kevätjuhlia ei pidä järjestää kirkoissa.
 Apulaisoikeusasiamies  Pasi Pölönen  perusteli ratkaisua sillä, että juhlat ovat osa koulujen pakollista opetusta, jonka tulee olla ei-tunnustuksellista. Kirkkorakennus taas välittää jo itsessään uskonnollisia merkityksiä.
 Yle avasi ratkaisun perusteluja enemmän  perjantaina . Asiasta oli uutisoinut ensin Maaseudun Tulevaisuus.
 Lue myös :  Apulaisoikeusasiamies linjasi: Koulun yhteisen joulujuhlan järjestäminen kirkossa on lainvastaista – "Kirkko on nimenomaan jumalanpalvelusten toimittamiseen tarkoitettu paikka"
 Lue myös :  Kulttuuriperintöä vai uskonnon harjoittamista? Koulut vetävät joulujuhlat uusiksi pikaisella aikataululla, sillä niitä ei saa järjestää kirkossa
 Ratkaisusta nousi perjantaina riita sosiaalisessa mediassa, kuten Twitterissä ja Facebookissa.
 Keskustan puheenjohtajan  Katri Kulmunin  ja kokoomuksen puheenjohtajan  Petteri Orpon  viestit joulukirkon säilyttämiseksi vaikuttivat monen mielestä tahalliselta väärinymmärtämiseltä ja harhaanjohtamiselta, sillä Pölösen ratkaisussa ei puututtu koulujen perinteisen joulukirkon järjestämiseen millään tavalla.
 Orpo: Mitään tilaa tai tahoa ei pidä kategorisesti sulkea pois
 Maanantaina kävi ilmi, että väärinkäsityksestä ei ollut kyse.
 Puheenjohtajat antavat tukensa nimenomaan koulujen joulujuhlien järjestämiselle kirkossa, eivät pelkästään joulukirkolle. Sekä Kulmunin että Orpon mielestä koulujen joulujuhlat, mutta myös muut juhlat, kuten lakkiaiset, pitäisi voida järjestää kirkossa.
 Kulmuni kyseenalaistaa apulaisoikeusasiamiehen näkemyksen siitä, että kirkko itsessään sisältää uskonnollisia merkityksiä.
 – Se, että kirkkorakennus nähtäisiin jotenkin ongelmallisena ja tunnustuksellisena itsessään, seinien kautta, niin se ei ole hyvä tie, Kulmuni sanoo.
 – Koululaisten joulukirkko tai joulujuhla kirkossa – ajattelen, että on tärkeintä, että kirkossa voi olla myös ei-tunnustuksellisia tilaisuuksia, hän jatkaa.
 Myös Petteri Orpon mukaan koulun juhlia pitää voida järjestää myös kirkoissa.
 – Täytyy käyttää arkijärkeä. Jos vaikka koulun omat tilat eivät riitä ja lähellä on kirkko, niin kyllä siellä pitää voida tilaisuus järjestää.
 Orpo ja Kulmuni vakuuttavat, ettei linjaus koske ainoastaan evankelisluterilaisen valtavirran kirkkoja.
 Entäpä tilaisuus rauhanyhdistyksen tiloissa? Tai ortodoksikirkossa?
 – Kannustan ihmisiä tutustumaan maailman uskontoihin ja Suomessa oleviin uskontoihin, Kulmuni sanoo.
 – Minusta mitään tilaa tai tahoa ei pitäisi kategorisesti sulkea pois, Orpo sanoo.

Ensin luultiin, että Orpo ja Kulmuni käsittivät joulujuhlalinjauksen väärin, mutta he tarkoittivatkin mitä twiittasivat – myös yo-lakit pitää voida jakaa kirkossa


Summary: Mielenosoitukset ovat jatkuneet viikkokausia. Jotkut pelkäävät Irakin jo ajautuvan kohti sisällissotaa.

BAGDAD  Irakin pääkaupungin keskustassa kuuluu jysähdyksiä tasaiseen tahtiin. Tainnutuskranaattien aiheuttamiin koviin pamauksiin sekoittuu kauempaa kuuluvia laukausten ääniä.
 Turvallisuusjoukot yrittävät häätää mielenosoittajia barrikadilta Tigris-joen ylittävän sillan kupeessa. Mielenosoittajat ovat yrittäneet tunkeutua viikkojen ajan Bagdadin hallintokortteleihin, niin sanotulle vihreälle vyöhykkeelle.
 Kolmipöyräiset tuktukit ovat toimittaneet ambulanssin virkaa mielenosoitusten aikana. Mikko Ahmajärvi / Yle
 Mielenosoittajien tiesululle pääsee pienellä kolmipyöräisellä tuktuk-taksilla.
 Aasiasta tutut tuktuk-kuljettajat ovat saaneet sankarin maineen kuljetettuaan haavoittuneita mielenosoittajia hoitoon paikoista, jonne viralliset ambulanssit eivät tule.
 Pian mielenosoittajien ympärille alkaa pudota kyynelkaasukranaatteja. Väkijoukko pakenee paikalta.
 Toimittajat ensihoitajina
 Sivukadulla on pieni ensiapupiste, jossa ryhmä oransseihin liiveihin pukeutuneita nuoria auttaa kyynelkaasusta kärsiviä.
 Auttajat ovat yllättäen toimittajia eivätkä lääkäreitä.
 Toimittajaopiskelija Hawra Abdulhadi on mukana opiskelijoiden ensiapuryhmässä. Mikko Ahmajärvi / Yle
 – Lääkäriksi opiskelevia on uhattu yliopistosta erottamisella, jos he tulevat tänne. Joten me päätimme tehdä parhaamme auttaaksemme. Kuten näet, täällä ei ole muita, sanoo toimittajaksi opiskeleva  Hawra Abdulhadi .
 23-vuotias Abdulhadi haluaa uuden alun Irakille.
 – Meidän on päästävä eroon nykyisestä hallinnosta. Meidän on saatava uusi perustuslaki. Ja hyvä elämä kaikille irakilaisille, Abdulhadi miettii ensiapupisteellä.
 Hän vakuuttaa, ettei pelkää. Ja uskoo, että mielenosoittajat vielä voittavat.
 Taustalla kuuluu tasaiseen tahtiin räjähdyksiä ja yksittäisiä laukauksia.
 Turvallisuusjoukot ampuvat kovilla
 Kiihtynyt mielenosoittaja näyttää maasta keräämiään hylsyjä.
 – He ampuvat meiltä kovilla, hän selittää.
 Toinen mielenosoittaja näyttää kännykästään videota, jolta selvästi kuuluu ammuskelun ääniä. Samantapaisia videoita on monilla muillakin mielenosoittajilla.
 Kaduilla monet syyttävät väkivallasta naapurimaan Iranin tukemia puolisotilaallisia ryhmiä. Iranilla on paljon vaikutusvaltaa Irakissa ja nykyhallinnon kaatuminen olisi sille vakava takaisku.
 Mielenosoittajia suututtavat korruptio ja työttömyys. Mikko Ahmajärvi / Yle
 Ulkomaalainen toimittaja tuntuu Bagdadissa olevan harvinainen näky. Jotkut mielenosoittajat ihmettelevät, miksi maailma ei ole kiinnostunut Irakin tapahtumista.
 Ihmisillä on tarve kertoa kuolleista ja haavoittuneista. Sekä siitä, miksi he ovat vihaisia hallitukselle.
 – Olen tullut tänne osoittamaan mieltä korruptiota vastaan. Johtajamme ovat varastaneet tämän maan, selittää sähköinsinööri  Hussein al Abudi.
 – Tämä on vauras maa. Meillä kaikilla voisi olla täällä hyvä elämä, Abudi pohtii mielenosoituksen symboliksi nousseella Tahririn aukiolla.
 Samaan hengenvetoon hän ihmettelee, minne Irakin öljymiljardit katoavat.
 Lyhyt toivonpilkahdus
 Vuonna 2017 näytti jo hetken siltä, että Irakissa koittavat rauhallisemmat ajat. Laajoja alueita hallinnut ääriliike Isis oli selätetty ja ajettu pois muun muassa Mosulin kaupungista.
 Mutta nyt ihmiset ovat pettyneitä, kun Irakin ongelmiin ei edelleenkään näy ratkaisua.
 Mielenosoittajat ovat pyrkineet tunkeutumaan hallintokortteleihin niin sanotulla vihreällä vyöhykkeellä. Mikko Ahmajärvi / Yle
 Bagdadissa näyttää yhä monin paikoin yhtä kurjalta kuin 1990-luvulla, diktaattori Saddam Husseinin valtakaudella. Tuolloin Irakiin kohdistui kansainvälisiä pakotteita ja talous oli surkeassa jamassa.
 Saddamin aika päättyi Yhdysvaltain hyökkäykseen vuonna 2003, eivätkä nuorimmat irakilaiset sitä enää muista. Mutta he muistavat lupaukset paremmasta.
 Nyt – 16 vuotta myöhemmin – monen nuoren mitta alkaa olla täynnä.
 – Suurin osa mielenosoittajista on nuoria ja koulutettuja. Mutta he eivät löydä töitä, sanoo toimittajaopiskelija  Hawra Abdulhadi .
 – Syynä on se, että työpaikat jaetaan etnisten ryhmien ja uskonnon mukaan.
 Vuoden 2003 jälkeen Irakiin on syntynyt järjestelmä, jossa maan keskeisten väestöryhmien johtajat jakavat vallan. Presidentiksi valitaan tavallisesti kurdi, pääministeriksi arabitaustainen shiiamuslimi ja parlamentin puhemieheksi niin ikään arabitaustainen sunnimuslimi.
 Samanlaista kiintiöjärjestelmää käytetään myös alemman tason nimityksissä. Töihin valtiolle pääsee suhteiden, ei osaamisen perusteella.
 "Täällä syttyy vielä sisällissota"
 Kesällä 2018 turvallisuusjoukot pysäyttivät Etelä-Irakissa puhjenneet mielenosoitukset väkivalloin.
 Bagdadissa jotkut pelkäävät, että nämäkin mielenosoitukset päättyvät jonkinlaiseen verilöylyyn. Että väkivalta pahenee nykyisestä.
 – Pian näemme mitä tapahtuu. Elleivät johtajat peräänny, täällä syttyy sisällissota. Kansa nousee kapinaan, ennustaa insinööri  Hussein al-Abudi .
 Siihen on vielä matkaa.
 Mutta näkymät Bagdadissa tuovat epämiellyttävällä tavalla mieleen Syyrian keväällä 2011. Turvallisuusjoukot käyttävät väkivaltaa pääosin rauhallisia mielenosoittajia vastaan.
 Aiheesta aiemmin:
 Irakin turvallisuusjoukot hajottavat mielenosoituksia voimatoimin – Ainakin neljä kuollutta, yli sata loukkaantunutta Bagdadissa
 Amnesty syyttää Irakin joukkoja hirvittävien kallovammojen aiheuttamisesta – Bagdadissa koolla suurin protesti sitten Saddamin ajan

Yle Bagdadin mielenosoituksissa: Irakilaiset haluavat poliitikot vaihtoon – ja vihdoin hyvän elämän


Summary: Rautatiealan unioni pohtii tavaraliikenteeseen ja sitä kautta vientiteollisuuteen vaikuttavia toimia.

Auto- ja kuljetusalan työntekijäliitto (AKT)

Suomen Ammattiliittojen Keskusjärjestö SAK

Useat kuljetusalan liitot päättävät kuluvan viikon aikana mahdollisista tukitoimista maanantaina alkaneelle postilakolle.
 Päätökset nojaavat siihen, miltä Posti- ja logistiikka-alan unionin (PAU) ja työnantajaliitto Paltan neuvottelutilanne näyttää keskiviikkona, jolloin osapuolet tapaavat toisensa seuraavan kerran valtakunnansovittelijan johdolla.
 – Jos se on edelleen täydessä umpikujassa, se tarkoittaa sitä, että tarvitaan tukitoimia, joilla on laaja vaikuttavuus, Rautatiealan Unionin (RAU) puheenjohtaja  Tero Palomäki  sanoi maanantaina STT:lle.
 Alustavasti RAUssa on keskusteltu tavaraliikenteeseen ja sitä kautta vientiteollisuuteen vaikuttavista toimista. Henkilöliikenteeseen mahdolliset toimet eivät tämänhetkisen tiedon mukaan välttämättä kohdistu.
 PAUn kanssa yhtä aikaa kahden viikon tukilakon aloitti Ilmailualan unioni (IAU), mikä pysäytti postin käsittelyn lentoasemilla. Jatkoa liitto pohtii keskiviikkoisen sovittelun jälkeen.
 Kuljetusalan liitot kertoivat valmiudestaan tukitoimiin jo lokakuun lopussa. RAUn ja IAUn ohella asiasta kertoivat Auto- ja Kuljetusalan Työntekijäliitto (AKT) sekä Suomen Merimies-Unioni. Kukin liitto päättää itse tukitoimien laajuudesta.
 Myös Julkisten ja hyvinvointialojen liitto (JHL) on kertonut tukevansa PAUn lakkoa. Postinjakelun, -käsittelyn ja -kuljetuksen töitä tekevät JHL:n jäsenet jäivät kahdeksi viikoksi lakkoon maanantaina samalla, kun liitto valmistelee muita tukitoimenpiteitä.
 Aidan aukko symboloi syytöstä lakon rikkomisesta
 Postilakko alkoi maanantaina kuumentuneissa tunnelmissa, kun PAU syytti Postia vuokratyöntekijöiden käytöstä lakosta huolimatta. Riidan symboliksi nousi aitaan tehty reikä Liedon pakettikeskuksessa Varsinais-Suomessa.
 – Työnantaja oli tilannut miehet leikkaamaan keskuksen ympärillä olevaan verkkoaitaan uuteen kohtaan reiän, jotta lakkovahdit eivät pääse vuokratyöntekijöiden kanssa keskustelemaan, PAUn puheenjohtaja  Heidi Nieminen  sanoi.
 Lisäksi hänen mukaansa nollatuntisopimuksella työtä tekeviä oli painostettu töihin uhkaamalla, että muussa tapauksessa vuoroja ei enää myöhemmin annettaisi.
 Postin poikkeustilannejohtaja  Jarmo Ainasoja  kiisti STT:lle, että kyseessä olisi lakon vuoksi vuokratyövoimalle tehty kulkureitti. Hänen mukaansa aukon tarkoitus on lyhentää matkaa parkkipaikalta lajittelukeskukseen.
 – Se on käytännössä portti, joka on parkkipaikan ja lajittelukeskuksen välissä.
 Ainasoja kiisti myös, että työntekijöitä olisi painostettu tai että Posti olisi varautunut lakkoon lisäämällä etukäteen vuokratyöntekijöiden määrää.
 PAU laajensi lakon neliviikkoiseksi
 PAU ei ole hyväksynyt Postin päätöstä vaihtaa noin 700 pakettilajittelijaa toisen työehtosopimuksen piiriin marraskuun alusta alkaen. Valtakunnansovittelija  Vuokko Piekkala  on arvioinut neuvottelutilannetta vaikeaksi.
 – Osapuolten väliset näkemyserot ovat niin suuret, ettei työriitaa pystytty ratkaisemaan, hän totesi tiedotteessa viime viikon lopulla.
 PAU ilmoitti ensimmäisestä, kahden viikon mittaisesta lakosta lokakuussa. Lakko koskee alkuun postinjakelua, käsittelyä ja kuljetusta. Lakossa on alkuvaiheessa noin 9 000 työntekijää.
 Sunnuntaina se kertoi uusista työtaistelutoimista, jotka venyttäisivät postilakon 8. joulukuuta asti. Kahden viikon päästä työtaistelutoimet laajenisivat myös toimihenkilö- ja myymälätehtäviin.
 Lue lisää
 Yle seuraa postilakkoa: Monet kuljetusalan liitot valmiina tukemaan postin työntekijöitä työkiistassa – luvassa voi olla laajoja vaikutuksia

Kuljetusalan liitot valmiita päättämään tukitoimista, jos postilakon neuvottelut eivät keskiviikkona etene


Summary: Brexit-puolueen nokkamies Farage haluaa estää uuden EU-kansanäänestyksen keinolla millä hyvänsä.

Brexit-puolueen puheenjohtaja  Nigel Farage  ilmoitti maanantaina, että hänen puolueensa ei kisaa konservatiivien kanssa niissä vaalipiireissä, joissa puolue vei voiton edellisissä vaaleissa.
 – Brexit-puolue ei kilpaile niistä 317 paikasta, jotka konservatiivit voittivat edellisissä vaaleissa, Farage sanoi Reutersin mukaan.
 Britannia on jaettu 650 vaalipiiriin, joista jokaisesta valitaan vain yksi edustaja – se henkilö, joka saa eniten ääniä.
 Viikko aiemmin Farage uhosi asettavansa 600 ehdokasta, siis yhden lähes jokaiseen vaalipiiriin.
 Suunnanmuutoksen syynä on Britannian yleisradioyhtiö BBC:n mukaan huoli siitä, että  brexit-myönteisten äänien jakautuminen  antaisi vaalivoiton työväenpuolueelle ja johtaisi uuteen EU-kansanäänestykseen.
 – Uskon, että tämän päivän ilmoitus estää toisen kansanäänestyksen. Uskon sen olevan tällä hetkellä tärkein asia maallemme, Farage sanoi uutistoimisto AP:n mukaan.
 Farage on vakuuttunut pääministeri  Boris Johnsonin  lupauksesta toteuttaa EU-ero vuoden 2020 loppuun mennessä ja pääministerin tavoittelemasta, Kanada-tyylisestä kauppasopimuksesta unionin kanssa,  The Guardian kirjoittaa .
 Brexit-puolueen on aiemmin  arvioitu voivan viedä merkittävästi konservatiivien kannatusta  joulukuun parlamenttivaaleissa.
 Faragen mukaan brexit-puolueen vaalikampanja tähtää seuraavaksi työväenpuolueen ja muiden puolueiden torppaamiseen. Työväenpuolue on luvannut  neuvotella EU-erosopimuksen uusiksi ja tuoda brexitin kansanäänestykseen .
 Tällä hetkellä valtapuolue konservatiiveilla on maan parlamentissa 298 paikkaa ja työväenpuolueella 243.
 Lue myös :
 Brexit-haukka Nigel Farage ei asetu ehdolle tulevissa vaaleissa, vaan aikoo keskittyä Boris Johnsonin erosopimuksen haukkumiseen
 Britanniassa alkoi vaalitaisto, joka voi jopa perua brexitin – Tässä viisi kuumaa vaalikysymystä

Brexit-puolueelta vaalilahja konservatiiveille – ei aseta ehdokkaita konservatiivien valta-alueilla


Summary: Laulaja Milana Misic on käynyt läpi elämäänsä Laila Kinnusen tyttärenä, ja ymmärtänyt, että jokaisella on oma elämä ja omat valinnat.

Milana Misic  laulaa äidilleen omistetussa kappaleessa antaneensa anteeksi aikoja sitten.
 Laulu syntyi samoihin aikoihin, kun Milana Misicin elämästä kertova kirja oman aikansa supertähden,  Laila Kinnusen  tyttärenä oli tekeillä.
 Kirjaa varten Misic kävi läpi sosiaaliviraston ja lastensuojelun papereita. Se oli rankka kokemus, vaikka äidin vaikeaa elämää, perheen alkoholismia ja oman lapsuuden turvattomuuden tunnetta hän oli käynyt läpi ennenkin.
 Äidin valintojen ymmärtäminen ja anteeksiantaminen ei ollut kuitenkaan aluksi helppoa. Misic kertoo, että siinä auttoi ymmärrys elämänkaaripsykologiasta, johon hän tutustui, kun opiskeli optikoksi.
 Misic kertoo lopulta hyväksyneensä, että äidillä on oma elämä ja omat valinnat eikä hän kuuntele tyttären neuvoja.
 – Äitikin oli sen verran fiksu ja älykäs, että hän ymmärsi menneensä tietyn rajan yli, josta ei pääse enää takaisin. Hän kyllä ymmärsi, missä mennään, loppuun asti.
 Laila Kinnusen syntymästä tuli kuluneeksi viime perjantaina 8.11. 80 vuotta. Myös Milana Misic muistelee vuonna 2000 menehtyneen äitinsä elämää  Lailan laulut  -konserteilla.
 Katso Milana Misicin koko vierailu Puoli seitsemän -ohjelmassa:

Laulaja Milana Misic: Anteeksiantaminen ei ollut helppoa


Summary: Kohu lähti liikkeelle siitä, kun Hussein väitti jättäneensä häntä solvanneen taksimatkustajan tien varteen.

SDP:n valtuustoryhmä on päättänyt erottaa Helsingin kaupunginvaltuutetun  Abdirahim "Husu" Husseinin  (sd.) ensi vuoden kesäkuun loppuun saakka. Asiasta kertoi SDP:n valtuustoryhmän puheenjohtaja  Eveliina Heinäluoma  Twitterissä maanantai-iltana.
 Heinäluoma kertoo erottamisen syiksi valehtelun ja luottamuspulan. Hänen mukaansa ryhmä edellyttää jokaiselta valtuutetulta rehellisyyttä ja arvokasta toimintaa.
 Hussein kertoi noin viikko sitten Twitterissä, että hän oli poistanut taksinsa kyydistä häntä solvanneen matkustajan. Taksi Helsingin maanantaina valmistuneen selvityksen perusteella tuli kuitenkin ilmi, ettei Husseinin tarina pitänyt paikkaansa.
 Hussein myönsi valehtelun Twitterissä maanantaina.
 Lue lisää
 Kaupunginvaltuutettu Abdirahim "Husu" Hussein tunnusti valehdelleensa ja pyytää nyt anteeksi – SDP:n valtuustoryhmä keskustelee asiasta lähipäivinä

SDP:n valtuustoryhmä erottaa Abdirahim "Husu" Husseinin – syinä valehtelu ja luottamuspula


El Salvadorin presidentti ilmoittaa mahdollisesta tsunamiuhasta Tyynenmeren rannikolla.
 Keski-Amerikassa sijaitsevan El Salvadorin presidentti  Nayib Bukele  on  kehottanut Twitterissä  kaikkia rannikkoalueiden asukkaita liikkumaan sisämaahan ja korkeammille alueille hieman ennen iltayhdeksää Suomen aikaa.
 Syynä on El Salvadorin Yhdysvaltojen-suurlähetystön tiedot siitä, että Yhdysvaltojen rannikkovartiosto on havainnut mahdollisen tsunamin lähellä maan rannikkoa.
 Suurlähetystö  kirjoitti Twitterissä , että Yhdysvaltojen puolustusministeriön lentokoneen pilotti olisi havainnut tsunamin noin 600 mailin, eli lähes tuhannen kilometrin päässä rannikolta Nicaraguan vastaisen rajan kohdalla.
 Tällä hetkellä mahdollista tsunamia ei ole vahvistettu viranomaislähteistä. El Salvadorin ympäristöministeriö on ilmoittanut tarkistavansa tietoja.
 Yhdysvaltojen  Tyynenmeren tsunamivaroituskeskuksen  sivuilla ei ole mainintaa mahdollisesta tsunamista tai voimakkaasta maanjäristyksestä rannikon tuntumassa.
 Päivitämme uutista .

El Salvadorin presidentti ilmoittaa Twitterissä mahdollisesta tsunamiuhasta


Summary: Turkki ostaa Venäjältä Natoa uhkaavia asejärjestelmiä ja sotii Syyriassa. Presidentti Trumpin odotetaan ottavan hänet avosylin vastaan.

Presidentti  Recep Tayyip Erdoğan  saapuu Washingtoniin hetkellä, jolla Yhdysvaltain ja Turkin suhteet ovat veitsenterällä.
 Puhuvatko presidentti  Donald Trump  ja Erdogan maailmanpolitiikkaa ravistelevista kiistoistaan tiedotustilaisuudessa vai päätyykö Trump kommentoimaan vain virkarikostutkintaansa?
 Seuraa tiedotustilaisuutta suorana yllä olevasta videosta noin kello 22 jälkeen.
 Lue tästä jutusta, mistä kaikesta presidentit voivat keskustella tapaamisellaan.
 Presidentti Trump on kohdellut Turkin äkkipikaista presidentti Erdoğania maltilla, vaikka tämän Venäjä-suhteet uhkaavat Natoa ja Turkin joukot hyökkäsivät Yhdysvaltain tukemien kurdien alueelle. Saul Loeb / AFP
 Aasian länsireunalla olevan Nato-maan äkkipikainen johtaja saapuu Yhdysvaltoihin maailmanpolitiikan arvaamattomana muokkaajana.
 Turkki tekee Nato-liittolaistensa vastustuksesta huolimatta kauppoja S400-ilmatorjuntajärjestelmästä Venäjän kanssa. Se on myös tunkeutunut Pohjois-Syyriaan sotimaan Yhdysvaltain tukemia kurdeja vastaan.
 Washingtonissa muistetaan hyvin myös edellinen vierailu puolitoista vuotta sitten, kun Erdoğanin henkivartijat mukiloivat mieltään osoittaneita kurdeja sairaalakuntoon.
 Presidentti Donald Trumpin odotetaan kuitenkin ottavan virkaveljensä vastaan vieraanvaraisissa merkeissä. Trumpin arvioidaan viihtyvän paremmin autoritääristen, niin sanottujen kovien johtajien kanssa kuin esimerkiksi muiden länsimaiden johtajien kanssa.
 Molemmat valtiomiehet tunnetaan räiskyvästä keskustelutyylistään. Lämmin suhde kauhistuttaa muun muassa monia Yhdysvaltain kongressin jäseniä.
 – Nämä kaksi johtajaa kokevat hengenheimolaisuutta kovina presidentteinä. Yhdysvaltain ja Turkin suhteissa Erdoğanin ja Trumpin suhde on oikeastaan ainoa toimiva osa. Hallinnon väliset suhteet ovat rapautuneet ja maiden välillä on todellista vihaa, arvioi Washingtonin Lähi-Idän instituutin Turkki-tutkimusohjelman johtaja  Soner Cagaptay  uutistoimisto Reutersille.
 Deutsche Wellen  haastattelussa turvallisuusasiantuntija  Max Hoffman  arvioi, että Erdoğan haluaa paistatella maailmanpolitiikan ytimessä olevana merkittävänä johtajana.
 – Erdoğan haluaa näyttää, että itsevaltaisesta käytöksestään huolimatta hän ei ole kansainvälinen hylkiö. Trump antaa tälle mielellään tilaa hylättyään jopa näennäisen kiinnostuksen demokratiaa tai ihmisoikeuksia kohtaan, Washingtonissa toimivan Center for American Progress -ajatushautomon kansallisen turvallisuuden johtaja  Max Hoffman  sanoo.
 Nato pelkää, että Venäjä vakoilee Naton järjestelmiä Turkille kauppaamallaan S-400-ilmatorjuntaohjusjärjestelmällä. Yuri Kochetkov / EPA
 Turkin asekaupat Venäjältä uhka Natolle
 Turkin ja Yhdysvaltain välejä kiristävät niin asekaupat kuin Turkin tunkeutuminen Syyriaan.
 Trumpin odotetaan suostuttelevan Erdoğania luopumaan yli kahden miljardin euron arvoisesta S-400-ilmatorjuntaohjusjärjestelmän kaupasta Venäjän kanssa. Välineitä tuoneet ensimmäiset venäläiset rahtikoneet laskeutuivat pääkaupungin Ankaran läheiselle lentokentälle heinäkuussa.
 Nato pelkää, että Venäjä hankkii järjestelmän avulla tietoa Naton käyttämien F-35-hävittäjien tunnistamisesta ja seuraamisesta. Yhdysvallat pysäyttikin Turkin tilaamien F-35-hävittäjien toimitukset ja ilmoitti lopettavansa turkkilaisten hävittäjälentäjien valmennuksen.
 – F-35 ei voi toimia yhdessä Venäjän tiedustelua tekevän järjestelmän kanssa, jonka avulla haetaan tietoa F-35:n pitkälle kehittyneistä ominaisuuksista, sanoi Valkoisen talon tiedottaja  Stephanie Grisham  kesällä.
 Turkki valmisti osia hävittäjiin, joten Yhdysvaltain puolustusministeriö ilmoitti etsivänsä uusia tavarantoimittajia Turkin tilalle. Venäläisvalmisteisena järjestelmänä S-400 ei myöskään ole yhteensopiva Naton järjestelmien kanssa.
 Presidentti Trump määräsi Yhdysvaltain joukot lähtemään Pohjois-Syyriasta ennen Turkin joukkojen tunkeutumista alueelle. EPA
 Turkin asekaupat vihollisleiristä ovat suututtaneet Yhdysvaltain kongressia ja johtoa. Yhdysvaltain puolustusministeri  Mark Esper  sanoi kesällä, että Turkki aliarvioi Yhdysvaltoja ostamalla S-400-järjestelmän.
 Presidentti Erdoğan totesi kuitenkin, että presidentti Trump oli luvannut Osakassa, että Yhdysvallat ei ryhdy pakotteisiin Turkkia vastaan. Yhdysvallat ei ole toistaiseksi asettanut pakotteita Turkkia vastaan.
 Trump ei vaikuta välittävän Syyriaan tunkeutumisesta
 Trumpin ja Erdoğanin odotetaan myös keskustelevan Turkin tunkeutumisesta Syyriaan.
 Yhdysvallat veti joukkonsa Pohjois-Syyrian kurdialueilta juuri ennen kuin Turkin joukot hyökkäsivät alueelle lokakuussa. Turkki ilmoitti aikovansa tehdä alueesta turvavyöhykkeen, jolle se siirtää Turkkiin saapuneita syyrialaisia pakolaisia.
 Turkki haluaa puhdistaa alueen siellä olevista kurditaistelijoista, ja yli satatuhatta ihmistä on joutunut jättämään kotinsa.
 Yhdysvaltain vetäytyminen on kuohuttanut jopa republikaanisen puolueen edustajia.
 – Mielestämme tässä tilanteessa on erityisen sopimaton hetki presidentti Erdoğanin vierailulle Yhdysvalloissa. Kehotamme Teitä perumaan kutsun, republikaani- ja demokraattiedustajien joukko kirjoitti Trumpille viime viikolla.
 Hyökkäys ja Yhdysvaltain vetäytyminen ovat herättäneet laajaa arvostelua. Yhdysvaltain ulkoministeriön edustajan mukaan Erdoğanin tapaaminen on osa Syyrian herkän tilanteen vaatimaa diplomatiaa.
 Presidentti Trumpin toimet ovat kuitenkin pysyneet vaisuina. Hän lähetti Erdoğanille kirjeen, jossa hän pyysi tätä pysymään poissa Syyriasta. "Älä ole kovis! Älä ole tyhmä", Trump kirjoitti.
 Erdoğanin kerrotaan heittäneen kirjeen roskiin.
 Virkarikostutkinta varjostaa vierailua
 Erdoğanin saapuminen osuu hetkeen, jolloin virkarikostutkinnassa rimpuileva presidentti Trump tarvitsee tukijoita kotimaan politiikassa. Juuri ennen Erdoğanin saapumista kongressin tiedusteluvaliokunta on kuullut todistajia Trumpia vastaan.
 Edustajainhuone osoitti Erdoğanin vastaisen kantansa äänestämällä lokakuussa armenialaisten kansanmurhan tunnustamisen puolesta. Turkki ei tunnusta, että sen kuolemanpartiot surmasivat ottomaanien vallan aikana vähintään satojatuhansia armenialaisia.
 Erdoğan haluaa Fethullah Gülenin
 Yhdysvaltain ja Turkin välillä riittää selviteltävää.
 Yhdysvallat haluaa Turkin vapauttavan pidättämiään Yhdysvaltain konsulaatin turkkilaisia työntekijöitä.
 Turkki taas haluaa, että Yhdysvallat luovuttaa sille islamilaisen saarnaajan  Fethullah Gülenin , jota presidentti Erdoğan pitää vuoden 2016 epäonnistuneen vallankaappauksen suunnittelijana.
 Fethullah Gülen kiistää syytökset osallistuudestaan vuoden 2016 vallankaappaukseen. Yle
 Erdoğanin odotetaan myös hakevan loppua turkkilaisen Halkbank-pankin syytteille. Halkbankia syytetään Iranin vastaisten pakotteiden kiertämisestä siirtämällä laittomasti miljardien arvosta Iranin öljyrahoja.
 Turvamiehet mukiloivat kurdeja Washingtonissa
 Presidentti Erdoğanin puolentoista vuoden takainen vierailu Yhdysvaltoihin muistetaan yhä hyvin.
 Erdoğanin henkivartijat mukiloivat Washingtonissa, Turkin lähetystön lähellä rauhallisesti mieltä osoittaneita kurdeja, muun muassa naisia, lapsia ja vanhuksia. Kaksi loukkaantunutta sai pahoja aivovammoja.
 Brittilehti  The Guardian  kertoo, että äskettäin julkistettujen virallisten tietojen mukaan turkkilaiset pahoinpitelivät myös yhdeksän Yhdysvaltain turvalllisuuspoliisia sairaalahoitoon.
 Tänään kurdit aikovat saapua osoittamaan mieltä entistä isommin joukoin Washingtonissa. Mukaan odotetaan myös armenialaisia ja Turkin toisinajattelijoita. He protestoivat vähemmistön kohtelua ja Turkin tunkeutumista Syyriaan, Trumpin tukea Erdoğanille ja väkivaltaisten turvamiesten välttymistä syytteiltä.

Trump tapaa Erdoğanin, vaikka Nato-kumppani kosiskelee Venäjää – Yle seuraa presidenttien tiedotustilaisuutta


Summary: Etelä-Karjalan sosiaali- ja terveyspiiri ilmoitti viime viikolla, että se selvittää hallituksensa puheenjohtajan Marja-Liisa Vesterisen (sd.) toimintatapoja.

Etelä-Karjalan sosiaali- ja terveyspiirin tarkastuslautakunta päätti hetki sitten loppuneessa kokouksessaan siirtää Eksoten hallituksen puheenjohtajaan Marja-Liisa Vesteriseen liitetyt epäselvyydet poliisin tutkittavaksi. Vesterisen epäillään syyllistyneen virkavelvollisuuden rikkomiseen.
 Vesteriselle järjestettiin viime viikolla kuulemistilaisuus, jossa Eksoten valtuuston puheenjohtajat ja tarkastuslautakunnan puheenjohtaja ovat keskustelleet hänen kanssaan hänen toimintatavoistaan.
 Kuulemistilaisuuden järjestämisen syynä on ollut se, että Eksoten henkilöstö on ottanut tarkastuslautakuntaan yhteyttä useissa Vesterisen toimintaan liittyvissä asioissa.

Etelä-Karjalan sosiaali- ja terveyspiiri tekee tutkintapyynnön hallituksensa puheenjohtajasta Marja-Liisa Vesterisestä


Ainakin 13 ihmistä kuoli ja 20 loukkaantui keskiviikkona bussin ja rekan yhteentörmäyksessä läntisessä Slovakiassa.
 Kuolonuhrien määrän pelätään nousevan edelleen. Poliisin mukaan moni loukkaantunut matkustaja on yhä jumissa turmabussissa.
 Turma sattui lähellä Nitran kaupunkia, joka sijaitsee noin 90 kilometriä pääkaupunki Bratislavasta itään.
 Viranomaisten mukaan pelastustöissä on mukana noin 30 palomiestä. Turmapaikalle on kutsuttu myös poliisihelikoptereita.
 Onnettomuuden syystä ei ole toistaiseksi tietoa. Slovakiaa ovat ravistelleet tänään voimakkaat sateet.

Bussi ja rekka törmäsivät Slovakiassa – ainakin 13 kuoli